title: Kellot

text: Kellot ("Campanula") on 300 ruohovartista kasvilajia käsittävä suku kellokasvien heimossa. Lajirunsaimpia kellot ovat Välimeren alueella, erityisesti sen itäpuolella. Euroopassa lajeja on 140–150 ja samoin Turkissa runsaasti. Kelloja kasvaa myös troopiikin alueella vuoristoissa. Jotkin harvat lajeista ovat varpumaisia, kuten Azoreilla kasvava azorienkello ("Campanula vidalii"). Sukuun sisältyy suuri määrä koristekasveina viljeltyjä lajeja ja kelloista on paljon jalostettu näyttävästi kukkivia lajikkeita. Toisaalta kelloihin kuuluu lajeja, jotka etelämpänä ovat hankalia rikkakasveja, kuten Suomessa vanhana koristekasvina tunnettu vuohenkello ("C. rapunculoides").


title: Kellot

text: Kellot ovat tavallisesti monivuotisia ruohovartisia kasveja. Niiden lehdet ovat varressa kierteisesti. Kukan terälehdet ovat osin yhteenkasvaneet kellomaiseksi teriöksi, jonka mukaan kellot ovat suomenkielisen nimensä saaneet. Teriö on väriltään usein sininen tai valkea.


title: Kellot

text: Lisäksi kellojen sukuun toisinaan sijoitetaan azorienkello ("Azorina vidalii", syn. "Campanula vidalii").


title: Kellot

text: Lisäksi useita erilaisia koristekasveina käytettäviä risteymiä kutsutaan yhteisnimellä tarhakello.


title: Kellot

text: Suomessa kelloja kasvaa koko maassa etelästä pohjoiseen. Kellolajeja tavataan vakiintuneena kaikkiaan kymmenen. Niistä vain neljän, kiirunan-, kurjen-, varsan- ja kissankellon, katsotaan olevan alkuperäisiä. Loput ovat vanhempia tai uudempia tulokaslajeja. Lisäksi neljä lajia, hiiren-, rastaan-, maarian- ja ketunkello, on havaittu hyvin harvinaisina satunnaistulokkaina. Jossain määrin vieraan luonteinen on myös sammakonkello, joka on levinnyt Pohjois-Amerikasta heinänsiemenen mukana, ja jota kasvaa Pohjoismaissa vain muutamassa paikassa Hämeessä. Lajeista selvästi yleisimmät ovat kissankello ja harakankello, joista kissakello kasvaa koko maassa. Kissankello on Keski-Pohjanmaan maakuntakukka.


title: Jouko Kämäräinen

text: Jouko Kämäräinen (s. 14. elokuuta 1957 Oulu) on suomalainen entinen jääkiekkoilija, pelipaikaltaan hyökkääjä. Kämäräinen pelasi jääkiekon SM-liigassa 1980-luvulla Oulun Kärpissä, ja voitti Suomen mestaruuden kaudella . Hän pelasi Kärppien edustusjoukkueessa vajaa kymmenen kautta. Ura päättyi vuonna 1984. Jääkiekkovuosiensa jälkeen Kämäräinen siirtyi pelaamaan jääpalloa pääsarjatasolla Oulun Luistinseurassa ja voitti kuuden vuoden aikana yhteensä 2 kultaa, 2 hopeaa ja 2 pronssia. Pelaajauran jälkeen Kämäräinen on toiminut muun muassa OLS:n miesten edustusjoukkueen valmentajana.


title: Got to Be There (kappale)

text: Got to Be There on Michael Jacksonin ensimmäinen soolosingle, joka julkaistiin vuonna 1971. Kappaleen kirjoitti Elliot Willensky ja tuotti Hal Davis.


title: I Wanna Be Where You Are

text: I Wanna Be Where You Are on Michael Jacksonin kolmas single, joka julkaistiin "Got to Be There" -albumilta vuonna 1972.


title: Janusz Kurtyka

text: Janusz Marek Kurtyka (13. elokuuta 1960 Krakova, Puola – 10. huhtikuuta 2010 Smolensk, Venäjä) oli puolalainen historioitsija ja Instytut Pamięci Narodowej -instituutin toinen johtaja 29. joulukuuta 2005 lähtien.


title: Janusz Kurtyka

text: Hän kuoli Smolenskin lento-onnettomuudessa Venäjällä 10. huhtikuuta 2010.


title: Inger Saltaag

text: Inger Bentsen Saltaag (s. 17. joulukuuta 1956, Mandal, Norja) on norjalainen taidemaalari ja taidegraafikko. Hänen ateljeensa sijaitsee Møvigissä, Kristiansandissa.


title: Inger Saltaag

text: Saltaagin debyytti oli vuonna 1978 Norjan valtion "Høstutstilling"-taidenäyttelyssä. Vuonna 1979 Saltaag osallistui neljällä teoksella "Sørlandsutstillingen"-näyttelyyn. Hänen töitään on hankittu Sørlandets Kunstmuseum:iin sekä Norjan kulttuurineuvoston ("Norsk kulturråd") kokoelmiin. Saltaag on pitänyt useita erillisnäyttelyitä ja osallistunut yhteisnäyttelyihin sekä kotimaassaan että ulkomailla. Hänen usein suurikokoisia töitään on myyty muun muassa Yhdysvaltoihin.


title: Inger Saltaag

text: Saltaagin töitä on esillä useissa julkisissa tiloissa, joista eräs tunnetuimmista on hänen synnyinkuntansa Mandalin kaupungintalossa oleva suurikokoinen seinäteos "Ode til sommer". Teos voitti kaupungin järjestämän taidekilpailun kaupungintaloon sijoitettavasta taiteesta.


title: Inger Saltaag

text: Saltaagin tyyliä on kuvailtu ennen kaikkea konstruktivistiseksi ja abstraktiksi ekspressionismiksi. Hänen taiteensa sisältää vastakkainasetteluja, toisaalta konstruktiivinen tasapainoa etsivä taideilmaisu yhtyneenä ekspressionistiseen tahtoon. Hänen muoto- ja värikieltään on kuvattu rajoja rikkovaksi ja hänen teoksensa ovat usein ilmaisultaan voimakkaita. Saltaag kuvaa itse luontoteemojensa ilmaisua "sisäisen silmän" näkemänä kuvatuiksi, joka pyrkii ilmaisemaan luonnon alkuvoimaisuutta. Maalaustaiteen lisäksi Saltaag tuottaa myös taidegrafiikkaa sekä piirroksia.


title: Tadeusz Płoski

text: Tadeusz Płoski (9. maaliskuuta 1956 Lidzbark Warmiński, Puola – 10. huhtikuuta 2010 Smolensk, Venäjä) oli puolalainen roomalaiskatolinen piispa ja kenraalimajuri.


title: Tadeusz Płoski

text: Płoskin vihki papiksi Warmian hiippakuntaan Jan Wladyslaw Oblak 6. kesäkuuta 1982. Hän sai nimityksen Puolan sotilaspiispaksi 16. lokakuuta 2004, ja piispaksi vihkiminen seurasi 30. lokakuuta. Pääkonsekraattorina toimi Józef Kowalczyk, jota avustivat Sławoj Leszek Głódź ja Edmund Michal Piszcz. Płoski toimi virassa elämänsä loppuun saakka. Hän sai surmansa Smolenskin lento-onnettomuudessa Venäjällä 10. huhtikuuta 2010.


title: HIStory LIFEstyle

text: HIStory LIFEstyle on Michael Jacksonin promo-albumi, joka julkaistiin vuonna 1995.


title: Paloheinän kirkko

text: Paloheinän kirkko oli toinen Pakilan seurakunnan kirkoista ja sen on suunnitellut arkkitehti Sakari Siitonen. Kirkon 5-äänikertaiset urut oli valmistanut Kangasalan urkutehdas vuonna 1965. Sisustuksen on suunnitellut Anja Danska, alttariseinällä oli Tyyne Pakarisen kuvakudos "Mestari asettaa myrskyn". Kirkkosalissa oli 130 istumapaikkaa ja kirkkosaliin liitettävässä seurakuntasalissa 50 paikkaa.


title: Paloheinän kirkko

text: Rakennuksessa oli kirkkotilojen lisäksi kerhohuoneita ja kolme asuntoa. Kirkolla toimi erilaisia kerhoja ja piirejä, päiväkoti sekä partiolippukunta. Säännöllisiä jumalanpalveluksia Paloheinän kirkossa ei viime vuosina järjestetetty. Kirkko on sittemmin muutettu hoivakodiksi.


title: Paloheinän kirkko

text: Paloheinän seurakuntatalon suunnittelu käynnistettiin vuonna 1961 ja sen pääpiirustukset hyväksyttiin kirkkovaltuuston kokouksessa 1. kesäkuuta 1962. Samassa kokouksessa kirkkovaltuusto vahvisti seurakuntatalon enimmäiskustannukset ja oikeutti kirkkohallintokunnan rakennuttamaan seurakuntatalon. Paloheinän seurakuntakoti vihittiin käyttöön 3. marraskuuta 1963. Kirkkohallintokunta vahvisti päätöksellään 21. lokakuuta 1971 seurakuntatalon nimeksi Paloheinän kirkko.


title: Paloheinän kirkko

text: Pakilan seurakuntaneuvosto päätti syksyllä 2008 keskittää toimintansa Hyvän Paimenen kirkkoon ja luopua Paloheinän kirkon käytöstä kesäkuussa 2010. Päätöksen taustalla olivat kirkon käytön supistuminen pelkkään kerhotoimintaan sekä kirkossa ilmenneet rakenteelliset ongelmat esimerkiksi kosteusvauriot, jotka aiheuttivat sisäilmaongelmia. Viemärikorjausten yhteydessä 2005 havaittiin myös että koko kirkon putkisto vaatisi peruskorjausta. Myös monet muut rakenteelliset osat olivat tulleet tai tulossa elinkaarensa päähän.


title: Paloheinän kirkko

text:
Paloheinän kirkon tilat olivat olleet Pakilan seurakunnalla vuokrattuina seurakuntayhtymältä. Seurakunnan tehdessä päätöksen luopua tilojen käytöstä virisi seurakuntayhtymän ja Pakilan seurakuntaneuvoston välille keskustelu siitä, mitä kirkon kiinteistölle tulisi tehdä. Vaihtoehtoina olivat mittava peruskorjaus tai kirkon purkaminen ja tontin uudisrakentaminen. Vuoden 2008 syyskuussa järjestetyssä asukasillassa tontille ehdotettiin esimerkiksi senioriasuntoja.
Paloheinän kirkon purkua asettuivat vastustamaan paikallisyhdistykset Pakila-seura sekä Paloheinä-Torpparinmäki-asukasyhdistys. Yhdistykset anoivat kirkolle suojelua sekä lähettivät joulukuussa 2009 lääninhallitukselle kirjelmän jossa esittivät kirkon purkamisen “heikentävän kaupunkikuvaa ja loukkaavan asukkaiden etuja.”
Helmikuussa 2010 kirkkovaltuusto antoi päätöksen Paloheinän kirkon purkamisesta. Seurakuntayhtymä oli esittänyt loppuvuodesta 2009 että se rakentaisi tontille uuden rakennuksen, jossa on tarvittavat tilat kerhotoiminnalle ja lisäksi tontille rakennettaisiin perheasuntoja jotka toteuttaisi ulkopuolinen taho. Tarvittavat kaavamuutokset ovat vireillä Helsingin kaupunginsuunnitteluvirastossa.


title: Paloheinän kirkko

text: Kirkon purkupäätöksen tekemistä helpotti myös se, että Paloheinän kirkko ei nimestään huolimatta ollut kirkkolain määritelmän mukainen kirkko. Kirkon rakentamispäätöstä vuonna 1962 ei ollut vahvistettu kirkkohallituksessa, joten purkupäätöstäkään ei tarvitse alistaa kirkkohallituksen vahvistettavaksi. Purkupäätös voitiin siis tehdä kirkkovaltuustossa.


title: Paloheinän kirkko

text: Kaksi asukasyhdistystä, Paloheinän-Torpparinmäen kaupunginosayhdistys ja Pakila-Seura, on esittänyt kirkon suojelua, mutta asiaa ei ole toistaiseksi käsitelty Uudenmaan ely-keskuksessa. Museovirasto ei pidä kirkkoa arkkitehtonisesti niin merkittävänä, että edellyttäisi sen säilyttämistä.


title: Paloheinän kirkko

text: Purkamisasia ratkesi lopulta niin, että kirkko myytiin yksityiselle toimijalle, joka peruskorjattuaan ja laajennettuaan kirkon sijoitti siihen hoivakoti Päiväkummun.


title: Sisarusten välisen syntymäjärjestyksen vaikutus

text: Sisarusten välisellä syntymäjärjestyksellä on vaikutuksia. Perheen vanhin lapsi on "esikoinen", nuorin "kuopus".


text: Länsimaissa 18 % lapsista on vanhempiensa ainoita lapsia.


text: Gentin yliopiston tutkimuksessa havaittiin mielenkiintoinen ero siinä, mikä motivoi perheen ensimmäisiä, toisia tai sitä seuraavia lapsia saavuttamaan tavoitteitaan. Esikoiset käyttivät enemmän vertailukohtana itseään ja halusivat parantaa omaa suoritustaan (”teen paremmin kuin viimeksi”), kun taas perheen toisia lapsia motivoi hyvä suoritus verrattuna muihin (”teen paremmin kuin muut”). Kyse voi olla lapsuuden eroista: toista lasta on ollut luontevaa verrata ensimmäiseen, kun taas esikoiselle ei ole aluksi ollut ulkoista vertailukohtaa. Esikoisten saama jakamaton huomio ja parempi menestys elämässä pätevät myös ainoisiin lapsiin.


text: Tutkimusten mukaan esikoiset ovat myös tunnollisempia ja vastuullisempia kuin myöhemmin syntyneet. Vastuunkantaminen vaikuttaa helposti esikoisten ammatinvalintaan. Heitä päätyy tyypillisesti esim. opettajiksi ja hoiva-alalle. Esikoisilla on myös taipumus hakeutua esimiestyöhön.


text: Suurperheissä syntymäjärjestyksen on havaittu liittyvän jopa älykkyyteen. Kun perheessä on 10 lasta, niin pienimmille riittää paljon vähemmän huomiota. Esim. Etelä-Amerikasta on tutkimustietoa, että suurperheissä lasten älykkyystaso on sitä matalampi mitä myöhempänä lapsi on syntymäjärjestyksessä.


text: Populaaripsykologiassa väitetään, että ensimmäinen lapsi on tunnollinen konservatiivi, kuopus on sosiaalisesti taitava liberaali jne., mutta eräiden katsausten mukaan nämä tulokset on pääsääntöisesti saatu huonosti kontrolloiduissa tutkimuksissa ja keskimääräiset luonne-erot johtuvatkin esimerkiksi perhekokoeroista – ensimmäinen lapsihan on useammin pienestä perheestä kuin seitsemäs lapsi.


text: Populaaripsykologiassa väitetään esimerkiksi, että ainoat lapset ovat jonkin verran esikoisten kaltaisia ja esikoiset ovat verbaalisesti lahjakkaita, määrätietoisia, tunnollisia, kurinalaisia, dominoivia, neuroottisia, uskonnollisia, konservatiivisia, vanhempiin orientoituneita ja sisaruksiinsa eniten yhteyttä pitäviä, ekstrovertteja, itsevarmoja, luotettavia ja joustamattomia. Keskimmäiset olisivat kapinallisia, impulsiivisia ja huonompia koulussa. Kuopukset olisivat luovia, sosiaalisia, lämpimiä ja rauhaa rakastavia, vitsailijoita ja auktoriteettien kyseenalaistajia. Lapsi, jonka kaikki vanhemmat sisarukset ovat yli 5 vuotta vanhempia, muistuttaisi esikoista. Eräissä tutkimuksissa on saatu tämänsuuntaisia tuloksia.


text: Professori Pertti Tötön mukaan Yhdysvalloissa ammatit ja koulutus vaihtelevat sisarusten välillä enemmän kuin perheestä toiseen.


text: Professori Dalton Conleyn mukaan syntymäjärjestyksen vaikutuksesta persoonallisuuteen ei ole näyttöä, mutta tuloihin ja moneen muuhun syntymäpainolla ja ensiksi syntymisellä on ennustavuutta, myös identtisillä kaksosilla [viiteartikkelista ei selviä, onko kaksosilla ensiksi syntymisellä syntymäpainosta riippumatonta vaikutusta].


text: Judith Rich Harris on arvellut, että populaaripsykologian mainitsemat roolit ehkä tulevat esiin vain lapsuudenperheen ollessa koolla.


title: Judith Rich Harris

text: Judith Rich Harris (10. helmikuuta 1938 Brooklyn, New York, Yhdysvallat – 29. joulukuuta 2018 Middletown, New Jersey, Yhdysvallat) oli yhdysvaltalainen psykologi ja tietokirjailija, joka muun muassa esitti kuuluisan mutta kiistellyn teorian siitä, että vanhempien kasvatuksen vaikutus lapseen on vähäinen ja vertaisten, kuten ystävien, vaikutus on paljon suurempi.


title: Tyler Seguin

text: Tyler Seguin (s. 31. tammikuuta 1992 Ontario, Kanada) on kanadalainen jääkiekkoilija, joka edustaa NHL-liigan Dallas Starsia. Seguinin vahvuuksia ovat maalintekotaito ja pelinäkemys. Hän on Stanley Cup -voittaja vuodelta 2011 ja maailmanmestari 2015.


title: Tyler Seguin

text: Seguinin kasvattajaseura on Whitby Wildcats. Plymouth Whalers valitsi hänet yhdeksäntenä pelaajana OHL-liigan Priority-valintatilaisuudessa 2008. Seguin teki tulokaskaudellaan 2008–2009 OHL:n runkosarjassa tehot 21+46=67 ja valittiin tulokkaiden tähdistöön. Hän oli joukkueensa toiseksi paras pistemies Chris Terryn jälkeen.


title: Tyler Seguin

text: Kaudella 2009–2010 Seguin voitti kilpailijansa Taylor Hallin kanssa OHL:n pistepörssin. Seguin valittiin OHL:n ensimmäiseen tähdistökentälliseen, palkittiin läpimurtonsa jälkeen Red Tilson Trophyllä ja hän pelasi OHL:n tähdistöottelussa ollen Team Orrin kapteeni. Seguin voitti myös CHL Top Prospect Awardin. Hänet varattiin toisena NHL-liigan varaustilaisuudessa vuonna 2010. Hänet varasi Boston Bruins. Ensimmäisenä varattiin Taylor Hall.


title: Tyler Seguin

text: Seguin aloitti NHL-uransa Bruinsissa jo 18-vuotiaana ja oli voittamassa heti tulokaskaudellaan Stanley Cupia. Kaudella 2011–2012 hän oli joukkueensa eniten pisteitä ja maaleja tehnyt pelaaja tehtyään tehot 29+38=67. Seuraavalla kaudella hän pelasi toisen kerran urallaan Stanley Cup -loppuotteluissa, mutta tuolla kertaa Bruins hävisi mestaruuden Chicago Blackhawksille. Seguin aloitti kauden 2012–2013 EHC Bielissä Sveitsin pääsarjassa NHL:n työsulun vuoksi.


title: Tyler Seguin

text: Heinäkuussa 2013 Seguin siirtyi Dallas Starsiin osana pelaajakauppaa, jossa Stars sai hänen lisäkseen hyökkääjä Rich Peverleyn sekä puolustaja Ryan Buttonin ja jossa Bruinsiin siirtyivät hyökkääjät Loui Eriksson, Matt Fraser ja Reilly Smith sekä puolustaja Joe Morrow. Seguinia oltiin kritisoitu Bostonissa villin vapaa-aikakäyttäytymisen vuoksi, minkä monet tahot uskoivat osittain vaikuttaneen siirtoon.


title: Tyler Seguin

text: Seguin kilpaili Kanadan joukkueessa Ivan Hlinkan muistoturnauksessa 2009 Tšekissä, missä hän johti joukkuettaan tekemällä neljässä ottelussa kymmenen maalia Kanadan voittaessa turnauksessa kultaa. Aiemmin hän voitti kultaa Ontarion joukkueen kanssa jääkiekon U-17 maailmanmestaruuskilpailuissa. Hän teki yksitoista pistettä kuudessa ottelussa. Seguin kuului maailmanmestaruuden voittaneeseen Kanadan joukkueeseen Tšekin MM-kisoissa 2015. Hän oli turnauksen paras maalintekijä yhdeksällä maalillaan.


title: Tyler Seguin

text: Seguinin isä Paul pelasi jääkiekkoa puolustajana Vermontin yliopistojoukkueessa.


title: Elo Kuosmanen

text: Elo Nyyrikki Kuosmanen (28. kesäkuuta 1893 Helsinki – 23. kesäkuuta 1980 Helsinki) oli suomalainen tanssija, koreografi, lavastaja, näyttämöpukusuunnittelija, balettimestari, balettipedagogi ja taidemaalari. Hän piti ensimmäisen julkisen tanssiesityksensä vuonna 1921.


title: Elo Kuosmanen

text: Kuosmanen opiskeli Helsingin Tanssiopistossa ja oli yksi vuonna 1922 perustetun Suomen Kansallisbaletin tanssijoista sen ensimmäisen "Joutsenlampi"-baletin esityksissä. Kuosmanen oli avannut oman tanssikoulunsa jo vuonna 1920, vaikka jatkoi tuolloin vielä itsekin opintojaan Tanssiopistossa. Hän opetti koulussaan sekä baletti- että steppitanssia.


title: Elo Kuosmanen

text: Kuosmasen puoliso oli balettitanssija ja tanssinopettaja Iris Salin (1906–1991), joka opiskeli Kuosmasen tapaan Helsingin Tanssiopistossa. Heidän poikansa Leo Kuosmasen kirjoittaman elämäkerran mukaan sekä Elo Kuosmanen että Iris Salin korostivat kumpikin Helsingin Tanssiopiston suurta merkitystä Suomen Kansallisbaletin synnyssä.


title: Elo Kuosmanen

text: Kuosmanen esiintyi näyttelijänä Uuno Hirvosen ohjaamassa pitkässä elokuvassa "Meren ja lemmen aallot" (1926). Myöhemmin hän teki joihinkin elokuviin myös koreografioita ja lavastuksia.


title: Elo Kuosmanen

text: Elo Kuosmaselle myönnettiin Pro Finlandia -mitali vuonna 1963, kuten myös hänen puolisolleen Iris Salinille.


title: Carlos Franqui

text: Carlos Franqui (4. joulukuuta 1921 Cifuentes, Kuuba − 16. huhtikuuta 2010 San Juan, Puerto Rico) oli kuubalainen journalisti, kirjailija, runoilija ja poliittinen aktivisti. Hän osallistui heinäkuun 26. päivän liikkeeseen ja sittemmin Kuuban vallankumoukseen 1959. Myöhemmin hän riitaantui Fidel Castron kanssa erityisesti kritisoiden Tšekkoslovakian miehitystä 1968, johon Kuuba ei sinänsä osallistunut.


title: Carlos Franqui

text: Franqui jatkoi kirjallista ja poliittista toimintaansa Puerto Ricossa. Maailmalle on levinnyt Kuuban vallankumouksellisista kuvia, joissa Franqui on häivytetty Fidelin taustalta. Franqui kuoli hengityselinten vajaatoimintaan.


title: Anna Walentynowicz

text: Anna Walentynowicz (; 15. elokuuta 1929 – 10. huhtikuuta 2010) oli puolalainen ammattiyhdistysaktiivi. Hänen irtisanomisestaan elokuussa 1980 käynnistyi Gdanskin telakalla lakko, joka lamaannutti Puolassa koko Itämeren rannikon sekä johti lakkoaaltoon ja Solidaarisuuden syntyyn. Walntynowicz oli Solidaarisuuden keskeisiä jäseniä. Lähes miljoona työntekijää ryhtyi tukilakkoon liikkeen asettamien 21 vaatimuksen saavuttamiseksi.


title: Anna Walentynowicz

text: Walentynowiczia on kuvailtu Solidaarisuuden ikoniksi, ja hän oli monen elokuvan sankari.


title: Anna Walentynowicz

text: Walentynowicz jäi toisen maailmansodan aikana sotaorvoksi. 20-vuotiaana hän meni työhön Gdańskin telakalle, ensin hitsaajaksi, sitten nosturinkuljettajaksi. Hän toimi ammattiyhdistysaktiivina 1970- ja 1980-luvuilla, ja hänen kuvansa oli usein oppositioliikkeen propagandajulisteissa. Hän työskenteli maanalaisen "Robotnik Wybrzeża" (”Rannikon työläinen”) -lehden toimittajana. Laittoman ammattiyhdistysliikkeen jäsenyys ja sananvapauden puolustaminen johtivat Walentynowiczin irtisanomiseen viisi kuukautta ennen hänen eläkkeelle jäämistään. Tästä tapahtumasta lähti liikkelle valtava lakkoaalto, ja hänen sallittiin palata työhönsä. Häntä alettiin nimittää Solidaarisuuden isoäidiksi. Kommunismin romahtamisen jälkeen hän etääntyi Solidaarisuudesta.


title: Anna Walentynowicz

text: Walentynowicz kuoli Smolenskin lento-onnettomuudessa huhtikuussa 2010.


title: RTÉ Raidió na Gaeltachta

text: RTÉ Raidió na Gaeltachta on irlantilaisen Raidió Teilifís Éireannin iirinkielinen radiokanava. Se aloitti valtakunnalliset radiolähetykset 2. huhtikuuta 1972. Alkuvuosina lähetyksiä oli muutamia tunteja päivässä. Ympärivuorokautisena kanava on toiminut 1. lokakuuta 2001 alkaen. Työntekijöitä kanavalla on noin 80.


title: RTÉ Radio 1

text: RTÉ Radio 1 on irlantilaisen Raidió Teilifís Éireannin valtakunnallinen radiokanava. Se aloitti toimintansa Dublinissa vuonna 1926, tuolloin nimellä 2RN. 2RN ja sen vuonna 1927 Corkiin perustettu sisarasema 6CK yhdistyivät nimellä Radio Athlone uuden suurteholähettimen aloittaessa toimintansa vuonna 1933. Vuonna 1938 kanava sai nimekseen Radio Éireann.


title: East Midlandsin lentoasema

text: East Midlandsin lentoasema (, on lentoasema, joka sijaitsee Castle Doningtonin kylässä luoteis-Leicestershiressa East Midlandsin hallintoalueella. Se on Yhdistyneen kuningaskunnan yhdenneksitoista vilkkain lentoasema 4,7 miljoonalla matkustajallaan (2009).


title: East Midlandsin lentoasema

text: Asemalta operoivia lentoyhtiöitä ovat mm. Aurigny Air Services, BMI, Bmibaby, Eastern Airways, Jet2.com, Manx2, Ryanair, Thomson Airways.


title: Cenerin pohjatunneli

text: Cenerin pohjatunneli (, ) on rakenteilla oleva rautatietunneli Sveitsissä, Bellinzonan ja Luganon välillä. Tunnelin suunniteltu pituus on noin 15,4 kilometriä, mutta kaiken kaikkiaan tunneleita, kuiluja ja kulkureittejä kaivetaan 39,8 kilometriä. Tunneli on tarkoitus ottaa käyttöön vuonna 2019.


title: Cenerin pohjatunneli

text: Rautatietunneli koostuu kahdesta erillisestä tunnelista: itäistä pitkin junat kulkevat etelään ja läntistä pohjoiseen. Itäisen tunnelin pituus on 15 465 metriä ja läntisen 15 288 metriä. Tunneli nousee etelään päin kuljettaessa niin, että eteläinen suuaukko, Veziassa, on noin 100 metriä Viginassa olevaa pohjoispäätä korkeammalla. Tunnelien välille kaivetaan turvallisuustekijöiden vuoksi käytäviä noin kolmensadan metrin välein.


title: Cenerin pohjatunneli

text: Tunneli korvaa suurelta osin olemassa olevan, Cenerin tunnelin kautta kulkevan, hitaamman vuoristoreitin. Tunnelin rakentaminen liittyy laajaan hankkeeseen, jolla parannetaan Sveitsin ja Saksan sekä Italian välisiä ratayhteyksiä. Cenerin pohjatunnelin lisäksi Zürichin ja Milanon välillä tulee olemaan Gotthardin pohjatunneli ja Zimmerbergin pohjatunneli.


title: Cenerin pohjatunneli

text: Hankkeen toteuttaa AlpTransit Gotthard AG -yhtiö, joka on valtiollisen rautatieyhtiö SBB-CFF-FFS:n tytäryhtiö.


title: Cenerin pohjatunneli

text:
2010 huhtikuussa käytäviä ja tunneleita oli valmiina 7,7 km (19,4 %)
2011 tammikuussa 11,4 km (28,6 %)
2012 syyskuussa 21,8 km (54,8 %)
2015 helmikuussa 35,9 km (90,2 %).


title: King Kong elää

text: King Kong elää on John Guillerminin ohjaama yhdysvaltalainen seikkailu- ja tieteiselokuva vuodelta 1986. Se on jatko-osa vuoden 1976 "King Kong" -elokuvalle.


title: King Kong elää

text: Kun King Kong ammuttiin alas World Trade Centeristä, ei se kuollutkaan vaan vaipui koomaan. Kymmenen vuotta myöhemmin tiedemiehet haluavat herättää King Kongin takaisin henkiin. Tiedemiehet löytävätkin viidakon uumenista uuden jättiläisapinan, jonka he kuljettavat Yhdysvaltoihin vaativaa operaatiota varten. King Kong herää eloon ja ihmiset tulevat todistamaan valtaisaa tuhoa…


title: King Kong elää

text: "Video-oppaassa" vuodelta 1994 Kari Salminen suositteli elokuvaa vain ”camp-herkistelijöille” ja antoi sille yhden tähden viidestä, mikä vastaa sanallista arviota ”huono”.


title: Hapetus-pelkistystitraus

text: Hapetus-pelkistystitraus eli redox-titraus on titrausmenetelmä. Sen analyyttinen käyttö perustuu titrausliuoksen ja tutkittavan aineen eli analyytin väliseen hapetus-pelkistysreaktioon. Tällaisia titrauksia ovat muun muassa cerimetrinen ja jodometrinen titraus.


title: Hapetus-pelkistystitraus

text: Hapetus-pelkistystitrauksessa analyytti usein hapetetaan. Tällöin titrausliuoksena on jonkin vahvan hapettimen liuos. Usein käytettyjä hapettimia ovat kaliumpermanganaatti, Ce-ioni, kaliumdikromaatti, kaliumbromaatti ja kaliumjodaatti


title: Hapetus-pelkistystitraus

text: Joissakin menetelmissä tutkittava liuos hapetetaan tai pelkistetään ennen titrauksen aloittamista. Lisättäessä titrausliuosta tutkittavaan liuokseen analyytti hapettuu tai pelkistyy ja titrausliuos pelkistyy tai hapettuu. Kun ekvivalenttikohta saavutetaan, havaitaan potentiometristen mittausten perusteella piirretystä titrauskäyrästä, että liuoksen indikaattorielektrodin potentiaali verrattuna standardivetyelektrodin potentiaaliin nousee voimakkaasti.. Ekvivalettikohdan saavuttamiseen kuluneesta titrausliuoksen määrästä voidaan laske analyytin pitoisuus.


title: Hapetus-pelkistystitraus

text: Hapetus-pelkistystitrauksen ekvivalenttikohdan määrittämiseen voidaan käyttää potentiometriaa tai redox-indikaattoria. Redox-indikaattorit ovat useimmiten orgaanisia yhdisteitä, joiden hapettuneet ja pelkistyneet ovat erivärisiä ja värinmuutoksesta havaitaan ekvivalenttikohdan saavuttaminen.


title: Hapetus-pelkistystitraus

text: Permanganaattititrauksessa hapettimena on permanganaatti-ioni, useimmiten kaliumpermanganaatin muodossa. Permanganaatti-ioni on väriltään voimakkaan violetti. Ioni pelkistyy happamissa olosuhteissa Mn-ioniksi, joka on väritön tai heikosti punertava. Kun permanganaattiliuoksen väri jää tutkittavaan liuokseen on titrauksen ekvivalenttikohta siinä.


title: Hapetus-pelkistystitraus

text: Permanganaattiliuosten käyttämisessä titrausliuoksena on ongelmana se, että valo hajottaa permanganaattiliuoksen helposti mangaanidioksidiksi.


title: Hapetus-pelkistystitraus

text: Cerimetrisessä titrauksessa Ce-ioni pelkistyy Ce-ioniksi. Cerimetristä titrausta käytetään määritettäessä useiden epäorgaanisten tai orgaanisten yhdisteiden pitoisuuksia. Tämän titrauksen yhteydessä käytetään indikaattorina usein ferroiinia.


title: Hapetus-pelkistystitraus

text: Jodometrisessä titrauksessa analyytti kykenee hapettamaan jodidi-ionit vapaaksi jodiksi. Jodi ja jodidi-ionit muodostavat trijodidi-ionin I. Trijodidi-ioni muodostaa sinisen yhdisteen tärkkelyksen kanssa.


title: Hapetus-pelkistystitraus

text: Jodometriassa titrausliuoksena käytetään tiosulfaatti-liuosta. Tiosulfaatti hapettuu jodin vaikutuksesta tetrationaatiksi.


title: Hapetus-pelkistystitraus

text: Indikaattorina käytettävä tärkkelys lisätään titrauksen loppuvaiheessa ja titrausta tiosulfaatilla jatketaan, kunnes sininen väri on hävinnyt.


title: Lars Jungnickel

text: Lars Jungnickel (s. 31. elokuuta 1981) on saksalainen jalkapalloilija. Hän edustaa 3. Ligassa pelaavaa Dynamo Dresdeniä. Jungnickel on pelipaikaltaan keskikenttäpelaaja.


title: Lars Jungnickel

text: Jungnickel pelasi juniorivuosinaan Dynamossa, josta hän siirtyi 20-vuotiaana Energie Cottbusiin 2001. Jungnickel pelasi Cottbusissa kuusi kautta, joista kolme Bundesliigassa. Kesällä 2007 hän palasi takaisin kasvattajaseuraansa.


title: Sotilassairaalan kirkko

text: Sotilassairaalan kirkko oli Helsingissä sijainnut ortodoksinen kirkko.


title: Sotilassairaalan kirkko

text: Vuonna 1823 valmistui Unioninkadulle myöhempi Yliopistollisen keskussairaalan päärakennus, ns. "Vanha prope". Se rakennettiin alun perin kantonistikouluksi täysorpoja poikalapsia varten, jotka vuosina 1785 - 1856 Venäjällä määrättiin sotilaspalvelukseen. Kahdeksanvuotiaasta alkaen heitä koulutettiin omissa kouluissaan, aineina oli lukemisen, kirjoittamisen ja laskennon ohella myös huilun- ja rummunsoittoa. Pojista tehtiin armeijan apuväkeä eli kirjureita, välskäreitä ja vastaavia jotka toimivat myös soittajina taipumustensa mukaan. Joilla oli enemmän taipumuksia käytännön työhön kuten sepiksi tai puusepiksi, opetettiin näitä taitoja. Tulipa joistakin kantonisteista pitkää tietä upseereitakin, joskin harvinaista se oli.


title: Sotilassairaalan kirkko

text: Kiinteistöön kuuluvat sivurakennukset valmistuivat 1800-luvun aikana laajennuksina kun alkuperäinen koulutalo kävi pieneksi ja siinä olleet aputilatkin tarvittiin muuhun käyttöön.


title: Sotilassairaalan kirkko

text: Rakennus muutettiin sotilassairaalaksi vuosina 1832 - 33. Sen yläkertaan rakennettiin vuoteen 1835 mennessä kaksi sairassalia yhdistämällä ortodoksinen kirkko. Kirkko omistettiin Jumalansynnyttäjän Kaikkien murheellisten ilo -ikonille. Ikonostaasin suunnitteli C.L. Engel. Varat saatiin Venäjän valtiolta. Kirkolle määrättiin yksi pappi ja yksi kirkonpalvelija. Vuonna 1838 kirkko merkittiin katolle rakennetulla pienellä kellotapulilla.


title: Sotilassairaalan kirkko

text: Vuonna 1863 kirkosta tuli kotikirkko niille sotilasosastoille joilla ei ollut omaa pappia. Upseerit lahjoittivat kirkolle arvokkaita esineitä, mm. "plasenitsa"n eli Kristuksen hautausikonin, kirkkoliput, kirkollisia astioita sekä suuren hopeisen kynttilänjalan.


title: Sotilassairaalan kirkko

text: Sotilassairaalan kirkko palveli myös Helsingin seurakuntaa, ja sinne tuli paljon ihmisiä jotka eivät mahtuneet pieneksi jääneeseen Pyhän Kolminaisuuden kirkkoon tai muuten vain viihtyivät paremmin sairaalakirkossa.


title: Sotilassairaalan kirkko

text: Kirkon irtaimistosta sotilaat veivät valtaosan mennessään poistuessaan eri suunnille vuonna 1918. Osa kalustosta jäi seurakunnalle, mm. kirkonkellot, jotka siirrettiin pois ja varastoitiin.


title: Sotilassairaalan kirkko

text: Pappilatalon Kotikirkossa on yksi sairaalakirkon kookas ikonikiota, jossa on pyhien Konstantinuksen ja Helenan ikoni


title: Sotilassairaalan kirkko

text: Sotilassairaalasta tuli osa Helsingin yleistä sairaalaa ja pitkän kehityskulun kautta vuonna 1958 se liitettiin HYKSiin. Talossa ehti olla monta eri klinikkaa, mm. sädehoitoklinikka vuoteen 1962, jonka aikana kiinteistöön liitettiin erillinen suojarakennus Suomen ensimmäiselle kobolttikanuunalle. Tämä sittemmin monena palvellut rakennus on yhä jäljellä muistolaatta seinässään. Rakennus on suojelukohde kuten koko kiinteistö.


title: Sotilassairaalan kirkko

text:
Aivan viimeisenä ennen pois luovuttamista entisessä sotilassairaalassa oli ruotsinkieliseen opetukseen keskittynyt reumatologian ja munuaissairauksien klinikka, IV sisätautien klinikka.
Klinikasta kehitettiin 1980-luvun alussa Helsingin merkittävin dialyysihoitolaitos: aiemmin erillisessä tilassa Snellmanninkadulla ollut ns. avodialyysiasema siirrettiin klinikan tiloihin. Tarkoitukseen kunnostettiin pitkään tyhjillään ollut potilasosasto ja potilaiden siirtely pihan yli pyörätuolien tai paarien avulla, mikä oli leimallista tälle klinikalle, väheni olennaisesti, kun dialyysipotilaat voitiin sijoittaa samaan kerrokseen hoitokoneiden kanssa. Tosin aivan klinikka-ajan loppuun asti potilaat kuljetettiin pihan yli pohjoisessa siipirakennuksessa olleille poliklinikalle ja röntgenosastolle. Talvella ja huonolla säällä siirto tehtiin klinikan omalla potilaankuljetusautolla, joka väliajat hoiti kaikkia muita kuljetuksia. Tällä autolla kuljetettiin mm. kotidialyysipotilaiden hoitotarvikkeet kahdesti viikossa erityisen aikataulun mukaisesti.


title: Sotilassairaalan kirkko

text: Viimeinen HYKSin ajan ylilääkäri oli professori Frej Fyhrqvist. Hänellä oli tapana kehua talon turvallisuutta: talossa oli sattunut ainoa kriisitilanne vuonna 1904 kun ilmoitettiin että kenraalikuvernööri Bobrikov oli haavoittunut vaarallisesti Senaatin talossa ja hänet tuotaisiin sotilassairaalaan ensiapua varten (joskaan ei lopulta tuotu) - sittemmin ei mitään.


title: Sotilassairaalan kirkko

text: 1990-luvulla kiinteistö luovutettiin yliopistolle. Tiloihin asettui osa humanistista tiedekuntaa.


title: Sotilassairaalan kirkko

text: Kellotorni säilyi pitkälle 1920-luvulle, ja sen erottaa kiinteistön pihalla 1920-luvulla otetuissa vanhoissa valokuvissa, joita on ainakin kaupunginmuseon kokoelmissa. Yksi kuva oli porrashuoneen seinällä 1980-luvulla talon sairaala-aikana. Tämä kuva ja muita vastaavia asetettiin paikalleen 1980-luvulla tehdyn peruskorjauksen jälkeen kertomaan talon historiasta. Torni purettiin lopulta huonokuntoisena. Sen huipulla ollut risti siirrettiin Lääketieteen historian museoon. Se on myöhemmin ollut näytteillä eri tapahtumissa.


title: Sotilassairaalan kirkko

text: Kirkkosali muutettiin muihin tarkoituksiin. Aluksi se oli luentosalina mutta sittemmin tila jaettiin kahtia ja siitä tehtiin tehostetun hoidon yksikkö sairaala-ajan loppuun. Muinaisesta kirkosta muistuttavat vain molempien salien koristeelliset kattorakenteet.


title: Sotilassairaalan kirkko

text: Nykyisin tiloissa on Yliopiston toimintoja.


title: Sarvikankaronmäki

text: Sarvikankaronmäki on Urjalassa Kortejärven eteläpäässä sijaitseva 14 ha laajuinen metsä, jossa on Pietari Suuren merilinnoitukseen liittyvä puolustusvarustus. Juoksuhaudat ovat kahden metrin syvyisiä ja muodostavat kaksitasoisen kehän 2,2 ha alueella lähellä jokisuuta, jossa on kaksi betonista konekivääripesäkettä ja miehistömonttu. Pesäkkeiden ampumasuunta on joen yli lounaaseen, josta saksalaisten oletettiin saapuvan Porintietä pitkin. Puolustusvarustukset on rakennettu pakkotyövoimalla Venäjän vallan aikana 1915 ja ne muuttuivat muinaisjäännökseksi 2015. Lähistöllä on useita muitakin vaatimattomampia varustuksia.


title: Sarvikankaronmäki

text: Sarvikankaronmäki on entinen hakamaa, joka siirtyi tehometsätalouden piiriin vuonna 1976 kun se istutettiin pääosin kuusikolle.


title: Alberto Franchetti

text: Alberto Franchetti (18. syyskuuta 1860 Torino – 4. elokuuta 1942 Viareggio) oli italialainen oopperasäveltäjä. Hän oli varakkaasta aatelisperheestä. Hän opiskeli Torinossa ja Venetsiassa, sitten Rheinbergerin ja Draeseken johdolla Saksassa. Hänen oopperoitaan ovat "Asrael" (1888), "Cristoforo Colombo" (1892) ja "Germania" (1902). Säveltäjä kieltäytyi Luigi Illican libretosta "Toscaan", ja se annettiin Puccinille. Franchetti toimi Firenzen konservatorion johdossa vuosina 1926–1928.


title: Alberto Franchetti

text: Italian antisemitistiset lait estivät lopulta Franchettin oopperoiden esittämisen. Pietro Mascagni lähestyi Mussolinia pyytäen tätä sallimaan sen, mutta tähän ei suostuttu. Myös Franchettin poika Arnold Franchetti oli säveltäjä.


title: Gotthardin tunneli

text: Gotthardin tunneli on Alppien läpi kulkeva rautatietunneli Sveitsissä välillä Göschenen-Airolo, reitillä Zürich-Milano. Tunneli on osa Gotthardin rautatietä. Tunneli on yksiaukkoinen ja kaksiraiteinen. Tunnelin pohjoispäässä on päätunnelin rinnalla lyhyt, 196-metrinen aputunneli Göschenenin ratapihan lisäraiteita varten.. Tunnelin pituus on noin 15 km: alun perin tunnelin pituus oli 15 003 metriä, mutta sitä pidennettiin tien rakentamisen yhteydessä eteläpäästään 42 metrillä 15 045-metriseksi vuonna 1972.


title: Gotthardin tunneli

text: Tunneli otettiin yksiraiteisena käyttöön 1.1.1882. Kaksiraiteinen käyttö alkoi 1.6.1883. Tunneliosuus sähköistettiin vuonna 1920.


title: Gotthardin tunneli

text: Tunnelin eteläinen aukko Airolossa on 1 142 metrin korkeudessa. Pohjoinen aukko Göschenenissä on 1 106 m mpy. Rata nousee molemmista suunnista tunnelin keskikohtaa kohti niin, että radan korkein kohta on 1 151 m mpy. Tunnelissa on kaksi raiteenvaihtopaikkaa: Gottardo Sud, Ticinon puolella sekä Gotthard Nord, Urissa.


title: Gotthardin tunneli

text: Gotthardin tunneli on ollut merkittävä junareitti Italiasta pohjoiseen. Sen merkitys kuitenkin väheni, kun valtaosa liikenteestä siirtyi Gotthardin pohjatunneliin loppuvuodesta 2016 alkaen.


Järvenpään tilapäinen ortodoksinen kirkko oli vuosina 1948–1980 palvellut ortodoksinen kirkko Järvenpäässä. Kirkko rakennettiin suuren tarpeen vuoksi eikä sitä ollut tarkoitettu pysyväksi. Rakennus oli kirkolliselta arvoltaan tsasouna eli sen alttaripöytää ei ollut erikseen pyhitetty – sillä oli vain antiminssi, koska kirkko oli väliaikainen.


title: Järvenpään tilapäinen ortodoksinen kirkko

text: Helsingin piispat, piispa Aleksanteri ja metropoliitta Johannes, tarkastivat kirkon viiden vuoden välein lakisääteisissä piispantarkastuksissa. Kumpikaan ei koskaan esittänyt tsasounan vihkimistä varsinaiseksi kirkoksi, koska rakennus oli väliaikainen.


text: Kannaksella sijainneen Terijoen kunnan ortodoksinen väestö sijoitettiin vuonna 1942 Järvenpäähän. Alueella oli entinen ortodoksinen kirkko, Tuusulan venäläinen varuskuntakirkko, mutta koska se oli sotilasalueella, sitä ei suostuttu luovuttamaan siviilien käyttöön. Jumalanpalvelukset toimitettiin harvakseltaan väliaikaistiloissa, muun muassa kouluissa, mutta se oli monesta syystä hankalaa. Kirkolliset asut ja välineet jouduttiin tuomaan muualta kirkkoon jokaista jumalanpalvelusta varten, eikä esimerkiksi suitsutus ollut sallittua.


text: Insinööri Aleksis Koponen, lelutehtailija, antoi vuonna 1946 käyttöön tontin ja kirkolle anottiin rakennuslupaa, mutta lupaa ei saatu. Seuraavana vuonna uusi anomus hyväksyttiin, kun Koponen asetti 600 000 silloisen markan takuusumman rakentamista varten. Lupa saatiin ja rakentaminen sujui vauhdikkaasti. Virallisesti rakennus oli Koposen lelutehtaan osasto, josta hän luovutti tiloja siirtoseurakunnan käyttöön. Tästä johtui rakennuksen kirkoksi vaatimaton omakotitalomainen ulkoasu. Vasta 1960-luvulla rakennukseen lisättiin erillinen katettu kuisti, jonka katolla oli sipulikupoli risteineen.


text: Väliaikaisen kirkon pääsali jaettiin kääntöovilla kahteen osaan, joista ulompi oli arkisin jonkin aikaa lelutehtaan nukenteko-osastona, kunnes nukentekoon saatiin uudet tilat. Iltaisin tila toimi seurakuntasalina. Nuket tehtiin käsityönä, joten niiden tekoon ei tarvittu koneita vaan pelkästään irrallisia käsityökaluja. Nukenteko kirkon tiloissa loppui muutamaa vuotta myöhemmin, kun tehtaan omistaja sai virallisen luvan vuokrata koko rakennus seurakunnalle. Sopimukseen kuului, että rakennus tontteineen – ilman sisustusta – palautetaan omistajalle tai tämän perikunnalle, kunhan uusi vakinainen kirkko vihittäisiin käyttöön.


text: Peruskivi muurattiin 27. heinäkuuta 1947. Tilaisuudessa rukoushetken toimittanut ja koko hankkeen alulle saattanut entinen Terijoen kirkkoherra, isä Mikael Orfinskij, kuoli tasan kuukautta myöhemmin. Tasan neljä kuukautta myöhemmin menehtyi rouva Antonina Koponen, joka oli ottanut hankkeen sydämenasiakseen. Hänen miehensä, voimakkaasti hanketta tukenut insinööri Koponen, lupasi hoitaa työn loppuun. Kirkko sai paljon lahjoituksia, muun muassa järvenpääläinen taiteilija Ilja Repin, kuuluisan taidemaalarin samanniminen veljenpoika, teki ikonostaasin puuleikkaukset. Osa kirkon esineistöstä saatiin alkuperäisestä Terijoen ortodoksisesta kirkosta.


text: Kirkko vihittiin 14. maaliskuuta 1948. Vihkimisen toimitti Helsingin ortodoksisen hiippakunnan vankilapappi, isä Vladimir Hänninen. Hän oli ensimmäinen Järvenpään avustava pappi, joka hoiti tehtävää oman toimensa ohella. Myöhemmin avustavina pappeina olivat isä Pietari Norilo, isä Arvi Karpov sekä isä Serafim Fiilin.


text: Järvenpään jo Terijoelta periytyvän kirkkokuoron toiminta jatkui normaalisti. Evakkokanttorien kuoltua kuoron otti huostaansa diakoni Yrjö Galkin, jonka ohjauksessa toiminta jatkuikin aina siihen asti, kunnes kirkolle valittiin oma vakinainen kanttori.


text: Isä Yrjö jäi eläkkeelle vuonna 1981 ja hänen paikkansa täytti kanttori Tatjana Wilenius.


text: Syksyllä 1975 Valtioneuvosto myönsi luvan perustaa Järvenpäähän oman kokoaikaisen papin vakinaisen viran. Väliaikaiseksi papiksi saatiin rovasti Mikael Kasanko, eläkkeellä oleva entinen Helsingin kirkkoherra. Hän lupautui tehtävään siihen asti, kunnes tilalle saataisiin vakinainen pappi ja seurakunta hankki hänelle täksi ajaksi asunnon Järvenpäästä.


text: Isä Mikaelin sijaisuutta kesti vain vuoden verran. Kesällä 1976 siihen asti sivutoiminen diakoni Viktor Porokara valittiin tehtävään ja Kristuksen kirkastumisjuhlassa, Pyhän Kolminaisuuden kirkossa, hänet vihittiin Järvenpään omaksi papiksi. Vihkimisen toimitti metropolitta Johannes. Isä Viktorin kausi Järvenpään paimenena kesti syksyyn 2009 asti, jolloin hän jäi eläkkeelle. Erinäisten väliaikaisjärjestelyjen jälkeen uudeksi Järvenpään papiksi valittiin isä Tapio Rautamäki.


text: Uuden kirkon rakentaminen käynnistyi samoihin aikoihin vakinaisen papin saannin myötä ja vuonna 1980 vihittiin uusi Järvenpään ortodoksinen kirkko. Uuden kirkon toiminnan käynnistyttyä kunnolla toimitettiin lyhyt rukoushetki ja loppuun palvellut vanha väliaikaiskirkko purettiin. Rakennuksen vielä vahvatekoiset hirsiseinät myytiin uudiskäyttöön ja tontti palautettiin lainaajan perikunnalle alkuperäisen sopimuksen mukaisesti.


title: Uuden Englannin hurrikaani 1938

text: Uuden Englannin hurrikaani 1938 oli ensimmäinen Uuteen Englantiin iskenyt hurrikaani sitten vuoden 1869. Hirmumyrsky kehittyi lähellä Afrikan rannikkoa ja nousi voimakkuusluokkaan 5 Saffirin-Simpsonin hurrikaaniasteikolla ennen iskeytymistään Long Islandille luokan 3 hurrikaanina 21. syyskuuta. Sen arvioidaan vaatineen 682–800 kuolonuhria, tuhonneen yli 57 000 asuinrakennusta ja aiheuttaneen vuoden 2004 rahassa 5,97 miljardin dollarin vahingot.


title: Lover Man (Oh, Where Can You Be?)

text: ”Lover Man (Oh, Where Can You Be?)” on Billie Holidayn laulama jazzkappale vuodelta 1942. Sen sävelsivät ja sanoittivat James Edward Davis, Ram Ramirez ja Jimmy Sherman. Kappale julkaistiin vuonna 1942, mutta Holiday pääsi nauhoittamaan sen vasta vuonna 1944 muusikkoliitto AFM:n lakon takia. Holiday halusi laulunsa taustalle viuluja, mikä oli epätavallista ajan jazzmusiikissa, ja tuottaja Milt Gabler vastusti aluksi ehdotusta. Laulajatar sai kuitenkin lopulta tahtonsa läpi. Holidayn tulkinta kappaleesta valittiin Grammy Hall of Fameen vuonna 1989. Se oli myös Holidayn ainoa julkaisu, joka nousi "Billboardin" singlelistalle.


title: Lover Man (Oh, Where Can You Be?)

text: Kappaleesta on tullut yksi useimmin nauhoitetuista standardeista. Dizzy Gillespie nauhoitti vuonna 1945 suositun bebop-version kappaleesta laulaja Sarah Vaughanin ja saksofonisti Charlie Parkerin kanssa. Vaughan nauhoitti laulun myöhemmin urallaan useita kertoja. Sen ovat äänittäneet myös muun muassa Eddie Heywood, Benny Carter, Jimmy Smith, Sonny Rollins ja Ella Fitzgerald.


title: USL Second Division

text: USL Second Division (USL-2) oli vuosina 1995–2010 pelattu miesten jalkapallon ammattilaisliiga Yhdysvalloissa. Se oli Major League Soccerin ja USL First Divisionin jälkeen kolmannella tasolla maan sarjapyramidissa. Liigaa hallinnoi United Soccer Leagues.


title: USL Second Division

text: Franchise-tyyppisestä seurojen omistuspohjasta johtuen Yhdysvaltain jalkapalloliigojen välillä ei ole suoraan urheilulliseen menestykseen perustuvaa nousu- ja pudotusjärjestelmää. USL Second Divisionin joukkueet pelasivat myös Lamar Hunt U.S. Open Cupissa.


title: USL Second Division

text: Liigan juuret ovat kaudella 1986–1987 aloittaneessa sisäliigassa Southwest Indoor Soccer League, josta muodostui lukuisten muutosten jälkeen nykyinen United Soccer Leagues vuonna 1999. Ulkoliigan pelaaminen aloitettiin kaudella 1989. Vuonna 1995 liiga jaettiin kahteen tasoon ja vuonna 1996 näiden yläpuolelle lisättiin kolmas taso, joka yhdistyi erillisen A-Leaguen (myöhemmin USL First Division) kanssa vuonna 1997. Ennen vuonna 2005 käyttöön otettua USL Second Division -nimeä liiga tunnettiin nimillä Pro League (1995–1996), D-3 Pro League (1997–2002), Pro Select League (2003) ja Pro Soccer League (2004). Kauden 2010 jälkeen USL First Division ja USL Second Division yhdistyivät USL Pro -liigaksi.


title: Voimistelu kesäolympialaisissa 1992

text: Voimistelu kesäolympialaisissa 1992 käsitti 14 telinevoimistelulajia, joista kahdeksan oli miehille ja kuusi naisille, sekä lisäksi rytmisen voimistelun henkilökohtaisen kilpailun naisille. IVYn ja Georgian muodostamaa yhdistynyttä joukkuetta edustanut valkovenäläinen Vitali Štšerbo voitti kuusi kultamitalia, mihin yksikään toinen voimistelija ei ole yksissä olympialaisissa pystynyt.


title: Harrisburg City Islanders

text: Harrisburg City Islanders on yhdysvaltalainen jalkapalloseura, jonka joukkue pelaa United Soccer Leaguessa. Seuran kotipaikka on Pennsylvanian pääkaupunki Harrisburg. Sen stadion Skyline Sports Complex sijaitsee Susquehannajoen City Islandilla.


title: Harrisburg City Islanders

text: City Islanders pelasi kausina 2004–2010 USL Second Divisionissä. Kaudella 2007 joukkue voitti sarjan mestaruuden ja ylsi samalla Lamar Hunt U.S. Open Cupin puolivälieriin. Kaudeksi 2011 City Islanders liittyi USL Prohon, joka perustettiin yhdistämällä USL First Division ja USL Second Division.


title: Harrisburg City Islanders

text: USL-joukkueen lisäksi City Islandersilla miesten joukkue alle 20-vuotiaille tarkoitetussa Super-20 Leaguessa sekä poika- ja tyttöjoukkueet Super Y-Leaguessa. Seuralla on yhteistyösopimus Major League Soccerin Philadelphia Unionin kanssa.


title: Jamie Kennedy

text: James Harvey "Jamie" Kennedy (s. 25. toukokuuta 1970 Upper Darby, Pennsylvania, Yhdysvallat) on yhdysvaltalainen näyttelijä, tuottaja ja stand-up-koomikko. Hän on näytellyt muun muassa Scream-trilogiassa ja juontanut omaa TV-ohjelmaansa "Jamie Kennedy Experiment". Kennedy toimii ääninäyttelijänä englanninkielisessä Fanboy & Chum Chum -piirrossarjassa Kylen roolissa.


title: BC Rakvere Tarvas

text: BC Rakvere Tarvas on virolainen pääsarjatason koripalloseura Rakveresta. Kaudella 2009–2010 seura pääsi ensimmäistä kertaa historiansa aikana SEB Korvpalli Meistriliigan pudotuspeleihin. Seuran tunnus on alkuhärkä, "tarvas".


title: My Favorite Things (albumi)

text: My Favorite Things on John Coltranen albumi vuodelta 1961. Se oli ensimmäinen sessio, jonka Coltrane nauhoitti Atlantic Records -levy-yhtiölle. Sessio oli samalla ensimmäinen nauhoituskerta Coltranen uudelle kvartetille, jossa soittivat pianisti McCoy Tyner, rumpali Elvin Jones ja basisti Steve Davis. Jimmy Garrison ja Reggie Workman liittyivät yhtyeeseen myöhemmin eivätkä esiinny vielä tällä levyllä.


title: My Favorite Things (albumi)

text: Albumi oli Coltranen ensimmäinen, jolla tyylisuunnan vaihto bebopista kohti free jazzia näkyy selvästi. Jazzstandardeille kuten ”My Favorite Things” ja ”But Not for Me” tehdään monimutkaisia harmonisia uudistuksia. Lisäksi albumi on esimerkki Coltranen sopraanosaksofonin käytöstä aikana, jolloin instrumenttia ei juurikaan käytetty jazzmusiikissa.


title: My Favorite Things (albumi)

text: Standardi ”Summertime” soitetaan nopealla tempolla ja se on esimerkki Coltranen omaleimaisesta improvisointityylistä joka tunnetaan nimellä ”sheets of sound”. Esitystapa on jyrkkä vastakohta Miles Davisin lyyriselle melankolialle tämän "Porgy and Bess" -albumilla. Coltranen versiossa käytetään myös epätavallisia urkupisteitä ja ylinousevia sointuja. ”But Not for Me” -kappaleen harmonia on kirjoitettu uudelleen käyttäen Coltranelle ominaista sointukorvauksien sykliä, joka tunnetaan ”Coltrane-kiertona” (”Coltrane changes”). Kappaleen lopussa on pitkä kooda ii–V–I–vi-sointukulun päällä.


title: My Favorite Things (albumi)

text:
Albumin nimikkokappale on modaalinen versio Richard Rodgersin ja Oscar Hammerstein II:n kappaleesta ”My Favorite Things”, joka on alun perin elokuvasta "Sound of Music". Melodia kuullaan useaan kertaan lähes 14-minuuttisen version aikana. Sen sijaan, että soolot soitettaisiin valmiiksi kirjoitetun sointukulun päällä, sekä Tyner että Coltrane soittavat soolonsa vuorotellen kahden toonikasoinnun, E-mollin ja E-duurin, välillä. Tynerin soolo on kuuluisa siitä, että se keskittyy sointuihin ja rytmisyyteen melodioiden kehittämisen sijaan. Dokumentissa "The World According to John Coltrane" kertoja Ed Wheeler huomauttaa:
”Vuonna 1960 Coltrane lähti Miles [Davisin] yhtyeestä ja perusti oman kvartettinsa tutkiakseen modaalista soittotapaa, vapaampia suuntauksia ja voimistuvia intialaisia vaikutteita. He muuttivat "Sound of Musicin" ’My Favorite Thingsin’ hilpeän populistisesta kappaleesta hypnoottiseksi itämaiseksi dervissitanssiksi. Nauhoite oli hitti, ja siitä tuli Coltranen halutuin kappale – ja silta laajaan julkiseen hyväksyntään.”


title: My Favorite Things (albumi)

text: Joillain CD-julkaisuilla on myös kaksi ylimääräistä raitaa:


title: My Favorite Things (albumi)

text: Raita 1 nauhoitettiin 21. lokakuuta, raita 3 nauhoitettiin 24. lokakuuta, ja raidat 2 ja 4 nauhoitettiin 26. lokakuuta 1960.


title: Ari Hellgren

text: Ari Hellgren (s. 7. syyskuuta 1954 Tampere) on entinen suomalainen jääkiekkoilija, pelipaikaltaan maalivahti. Hellgren aloitti uransa Tampereen Ilveksessä 1970-luvun alkupuolella. Hellgren pelasi pääasiassa SM-liigassa, kunnes kaudeksi 1976–1977 jyväskyläläiseen JYPiin, joka pelasi vielä I-divisioonassa. JYPissä pelatun kauden jälkeen Hellgren siirtyi Oulun Kärppiin, joka oli juuri noussut divisioonasta. Hellgren on voittanut yhden Suomen mestaruuden, kaudella Oulun Kärpissä.


title: Ari Hellgren

text: Hellgren oli nimetty Lake Placidin talviolympialaisten 1980 Suomen olympiajoukkueen varamieheksi.


title: Ari Hellgren

text: Hellgren on toiminut myös valmentajana, ja on nykyisin Kärppien veteraanijoukkueen, Nitro-Kärppien hallituksen puheenjohtaja ja myös pelaa seurassa.


title: Steffen Büttner

text: Steffen Büttner (s. 2. marraskuuta 1963) on entinen saksalainen jalkapalloilija. Hänen pelipaikkansa oli puolustaja.


title: Steffen Büttner

text: Büttnerin ura alkoi Dynamo Dresdenissä, jossa hän debytoi 1984. Hän voitti 1980-luvun lopulla Dynamossa DDR:n mestaruuden kahdesti ja cupin kahdesti. Hän edusti myös DDR:n maajoukkuetta kolmessa maaottelussa 1990.


title: Steffen Büttner

text: Saksan jälleenyhdistymisen jälkeen Büttner pelasi Dynamossa Bundesliigassa kaudella 1991–1992, mutta siirtyi kauden päätteeksi alemmalle sarjatasolle Union Berliniin. Kahden kauden jälkeen Büttner palasi Dresdeniin, jossa hän pelasi Dresdner SC:ssa 1994–1998 ja FV Dresden 06:ssa 1998–2001.


title: Steffen Büttner

text: Büttner pelasi uransa aikana Dynamossa 121 pääsarjatason ottelua, joissa hän teki kolme maalia.


title: John Grahame

text: John Grahame (s. 31. elokuuta 1975 Denver, Colorado, Yhdysvallat) on yhdysvaltalainen uransa lopettanut jääkiekkomaalivahti. Hän pelasi NHL:ssä 224 runkosarjaottelua vuosina 1999–2008. Grahame voitti Stanley Cupin vuonna 2004 pelatessaan Tampa Bay Lightningissa. Hänen isänsä Ron Grahame oli myös maalivahti.


title: John Grahame

text: Grahame aloitti uransa USHL-liigan Sioux City Musketeersissa kaudella 1993–1994. Boston Bruins varasi hänet kauden jälkeen vuotuisessa vuorolla 229. USHL:n jälkeen Grahame siirtyi Lake Superior Staten yliopistoon kolmeksi vuodeksi pelaamaan.


title: John Grahame

text: Kaudella 1997–1998 Grahame teki sopimuksen Boston Bruinsin kanssa, ja siirtyi joukkueen farmiin Providence Bruinsiin. Hän hävisi valtaosan tulokaskauden otteluistaan, mutta seuraavana vuonna puolestaan pelasi miltei tappioitta. Kaudella Grahame pääsi ensimmäistä kertaa pelaamaan NHL:ssä, kun Bostonin ykkösmaalivahti Byron Dafoella oli sopimuskiista. Grahame pelasi 27 ottelua kunnes hänet lähetettiin takaisin Providenceen Dafoen uusiessa sopimuksensa.


title: John Grahame

text: Kaudella Grahame valittiin Bostonin kakkosmaalivahdiksi. Juuri ennen kauden hän kuitenkin mursi nilkkansa, eikä enää palattuaan kyennyt pelaamaan samalla tasolla kuin aiemmin. Grahamen peliaika jäi vähäiseksi, kunnes hänelle avautui ykkösvahdin paikka kaudeksi Dafoen siirtyessä pois joukkueesta. 23 ottelun jälkeen Boston myi Grahamen Tampa Bay Lightningiin varaustilaisuuden neljättä varausvuoroa vastaan.


title: John Grahame

text: Tampa Bayssa Grahame pelasi kaksi kautta Nikolai Habibulinin varamaalivahtina. Kausi on ollut tilastollisesti Grahamen uran paras, ja kauden päätteeksi Tampa Bay voitti Stanley Cupin. Seuraavana vuonna Grahame ei pelannut missään. Kaudella hänestä tuli Tampa Bayn ykkösmaalivahti. Pudotuspeleissä hänet syrjäytti Sean Burke, eikä Grahame saanut jatkosopimusta seuralta kauden jälkeen.


title: John Grahame

text: Carolina Hurricanes solmi kahden vuoden sopimuksen Grahamen kanssa kesällä 2006. Hän pelasi kakkosmaalivahtina aina tammikuuhun 2008 saakka, jolloin hänet lähettiin farmiseuraan Albany River Ratsiin. Yhteensä Grahame pelasi 45 ottelua Carolinassa.


title: John Grahame

text: Kaudeksi 2008–2009 Grahame siirtyi Venäjälle uuteen KHL-liigaan Avangard Omskin joukkueeseen. Hän pelasi vain 20 ottelua Avangardissa, sillä joukkue sanoi sopimuksen irti Grahamen kahakoitua humalassa paikallisessa yökerhossa. Grahame palasi Pohjois-Amerikkaan ja pelasi kauden 2009–2010 alun AHL-liigan Adirondack Phantomsissa. Hän solmi Colorado Avalanchen kanssa sopimuksen ja siirtyi seuran farmiin Lake Erie Monstersiin. Grahame pelasi Monstersissa kauden 2010–2011 loppuun ja ilmoitti lopettavansa uransa. Hän siirtyi junioriseura Sioux City Musketeersin maalivahtivalmentajaksi.


title: John Grahame

text: Grahame palasi kuitenkin maaliskuussa 2012 ammattilaispelaajaksi, kun hän teki loppukauden sopimuksen maalivahtien loukkaantumisista kärsivän New York Islandersin kanssa.


title: Gina Gogean

text: Gina Elena Gogean (s. 9. syyskuuta 1977 Câmpuri, Vrancea, Romania) on entinen romanialainen telinevoimistelija ja olympiamitalisti. Hän voitti 1990-luvulla kuusi henkilökohtaista maailmanmestaruutta kolmella eri telineellä sekä Euroopan-mestaruuden moniottelussa, permannolla ja puomilla. Eritasonojapuut olivat hänen heikoin telineensä.


title: Gina Gogean

text: Gogean saavutti Barcelonan 1992 olympialaisissa pronssia telinevoimistelun joukkuekilpailussa. Henkilökohtaisessa moniottelussa hän oli kuudes. Telinekohtaisiin loppukilpailuihin hän pääsi hypyssä ja sijoittui viidenneksi. Atlantan 1996 olympialaisissa Gogean saavutti hopeaa henkilökohtaisessa moniottelussa sekä pronssia hypyssä, puomilla ja joukkuekilpailussa. Permannolla hän sijoittui seitsemänneksi.


title: Gina Gogean

text: Vuonna 1993 Gogean saavutti Birminghamin MM-kilpailuissa hopeaa moniottelussa ja permannolla sekä pronssia puomilla. Vuonna 1994 hän voitti Dortmundissa MM-kultaa joukkuekilpailussa. Samana vuonna Brisbanen MM-kilpailuissa hän voitti kultaa hypyssä sekä saavutti pronssia permannolla. Sabaessa 1995 hän voitti kultaa permannolla ja joukkuekilpailussa sekä saavutti pronssia hypyssä. San Juanin MM-kilpailuissa 1996 hänen meriitteihinsä lisättiin permannon ja hypyn maailmanmestaruus. Lausannen MM-kilpailuissa 1997 hän voitti kultaa puomilla, permannolla ja joukkuekilpailussa sekä saavutti pronssia hypyssä. Yhteensä hän kokosi MM-kilpailuista yhdeksän kultaa, kaksi hopeaa ja neljä pronssia.


title: Gina Gogean

text: Vuonna 1992 Nantesin EM-kilpailuissa Gogean voitti kultaa permannolla sekä saavutti hopeaa moniottelussa ja hypyssä. Tukholmassa 1994 hän voitti EM-kultaa moniottelussa, puomilla ja joukkuekilpailussa sekä saavutti pronssia permannolla. Birminghamin EM-kilpailuissa 1996 hän voitti kultaa joukkuekilpailussa sekä saavutti hopeaa hypyssä ja puomilla. EM-kilpailuista hänellä on mitaleja yhteensä viisi kultaa, neljä hopeaa ja yksi pronssi.


title: Hrungnir

text: Hrungnir ( ”tappelupukari”) on skandinaavisessa mytologiassa vahvin jättiläisistä.


title: Hrungnir

text: Odin houkuttelee Hrungnirin Asgårdiin. Juotuaan olutta Valhallassa jättiläinen alkaa kerskailla ja haastaa Thorin kaksintaisteluun. Thor ja Hrungnir kohtaavat Kivitarhoilla, jossa Hrungnirilla on apunaan savesta tehty valtava jätti Mökkurkálfi. Thor heittää Mjöllnirin Hrungniria kohti ja Hrungnir linkoaa kiven vasaraa päin. Heittokivi hajoaa pirstaleiksi, joista yksi uppoaa Thorin otsaan, Mjöllnir taas halkaisee Hrungnirin kallon ja tappaa jättiläisen. Thorin palvelija Thjálfi hakkaa savijätti Mökkurkálfilta jalat alta ja niin on taistelu ohi.


title: Hrungnir

text: Thor on kuitenkin jäänyt kaatuneen Hrungnirin jalan alle, eikä kukaan jumalista pysty päästämään häntä pinteestä. Lopulta Thorin kolme yötä vanha poika Magni nostaa jättiläisen jalan ja päästää isänsä puristuksesta. Kivensiru jää Thorin otsaan, vaikka näkijätär Gróa yrittää irrottaa sen loitsuin.


title: Sounds of the Universe

text: Sounds of the Universe on brittiläisen Depeche Moden 12. studioalbumi. Se julkaistiin Euroopassa 20. huhtikuuta 2009 ja vuorokautta myöhemmin Yhdysvalloissa ja Kanadassa.


title: Sounds of the Universe

text: Kaikki kappaleet on kirjoittanut Martin Gore, ellei toisin ole mainittu.


title: Heinz Werner

text: Heinz Werner (s. 12. huhtikuuta 1916) oli saksalainen jalkapalloilija ja jalkapallovalmentaja.


title: Heinz Werner

text: Werner aloitti seurajalkapallon kaksitoistavuotiaana. Hän pelasi TSV Stahl Riesassa aina vuoteen 1953 saakka, jonka jälkeen Werner toimi Sporthochschule DHfK:n valmentajana. Tammikuussa 1955 Werner siirtyi Dynamo Dresdenin valmentajaksi, mutta lopetti valmennuksen puolentoista kauden jälkeen. Myöhemmin Werner toimi Dresdner BSG Lok Dresdenin valmentajana. Vuodet 1961–1963 hän toimi SC Motor Karl-Marx-Stadtin päävalmentajana. Myöhemmin Werner toimi vielä BSG Motor Zwickaun valmentajana.


title: Mänttä-Vilppulan vaakuna

text: Mänttä-Vilppulan vaakuna on Mänttä-Vilppulan kaupungin tunnus. Se on alun perin hyväksytty Vilppulan kunnanvaakunaksi Vilppulan kunnanvaltuustossa 25. maaliskuuta 1957 ja vahvistettu sisäasiainministeriössä 7. kesäkuuta samana vuonna. Vaakunan aihe viittaa kirkonkylän rautatie- ja maantiesiltoihin ja sen havunoksat metsänjalostusteollisuuteen. Vaakuna valittiin Mänttä-Vilppulan kunnanvaakunaksi 2009 Mäntän ja Vilppulan kuntaliitoksen yhteydessä.


title: Mänttä-Vilppulan vaakuna

text: Vaakunan selitys on ”punaisessa kentässä alareunastaan kaareva hirsi, josta kasvaa kolme havunoksaa; kokonaan hopeaa.” Vaakunan on suunnitellut Olof Eriksson.


title: Tatjana Gutsu

text: Tatjana Konstantinovna Gutsu (, , s. 5. syyskuuta 1976 Chișinău, Moldavian SNT) on entinen ukrainalainen telinevoimistelija ja olympiavoittaja. Hän saavutti arvokisavoittoja vuosina 1991 ja 1992.


title: Tatjana Gutsu

text: Gutsu saavutti Barcelonan 1992 olympialaisissa kultaa henkilökohtaisessa neliottelussa ja joukkuekilpailussa. Lisäksi hän saavutti hopeaa eritasonojapuilla ja pronssia permannolla. Hän epäonnistui pahasti joukkuekilpailun puomiosuudella mutta henkilökohtaisessa neliottelussa hän oli puomilla paras.


title: Tatjana Gutsu

text: Vuonna 1991 Indianapolisin MM-kilpailuissa Gutsu voitti kultaa joukkuekilpailussa sekä saavutti hopeaa puomilla ja eritasonojapuilla. Vuonna 1992 Nantesin EM-kilpailuissa Gutsu voitti kultaa moniottelussa, eritasonojapuilla ja hypyssä sekä saavutti hopeaa puomilla ja pronssia permannolla; joukkuekilpailu ei kuulunut ohjelmaan.


title: Cerbalus aravensis

text: Cerbalus aravensis on jahtihämähäkkeihin kuuluva kookas hämähäkkilaji, joka kuvattiin tieteelle uutena lajina Israelista vuonna 2010.


title: Cerbalus aravensis

text: "C. aravensis" on Lähi-idän alueen suurikokoisin hämähäkki ja sen raajojen kärkiväli voi olla jopa 15 senttimetriä. Laji on väritykseltään vaalea, mutta raajojen nivelet ja kärkiosat sekä prosoman selkäpuoli ovat mustankirjavat. Lajin elintavoista tiedetään toistaiseksi hyvin vähän. Se on yöaktiivinen ja aktiivisimmillaan kuumien kesäkuukausien aikana. Hämähäkki rakentaa suojapaikakseen maanalaisen onkalon, jonka se sulkee yhteenliimatusta hiekasta muodostuvalla kannella.


title: Cerbalus aravensis

text: Toistaiseksi lajin ainoa tunnettu elinalue on vain muutaman neliökilometrin laajuinen Samarin dyynialue Etelä-Israelissa. Dyynialueella tapahtuva kaivostoiminta muodostaa uhkan lajin säilymiselle.


title: Veikko Hoffrén

text: Veikko Johannes Hoffrén (16. maaliskuuta 1931 Pori – 1982) oli suomalainen moukarinheittäjä. Hän edusti Porin Pyrintöä ja Turun Tovereita.


title: Veikko Hoffrén

text: Hoffrén voitti moukarinheiton Suomen-mestaruuden Tampereella 1957. Hän saavutti myös SM-hopeaa vuonna 1958 sekä pronssia vuosina 1952, 1953, 1954 ja 1956. Hän edusti Suomea 19 maaottelussa vuosina 1952–1959. Ennätyksekseen hän heitti tuloksen 60,88 m vuonna 1957.


title: Tatjana Lysenko (voimistelija)

text: Tatjana Feliksovna Lysenko (, s. 23. kesäkuuta 1975 H’erson, Ukrainan SNT) on entinen ukrainalainen telinevoimistelija ja olympiavoittaja. Hän saavutti arvokisamitaleja vuosina 1991–1993.


title: Tatjana Lysenko (voimistelija)

text: Lysenko voitti Barcelonan 1992 olympialaisissa kultaa puomilla ja joukkuekilpailussa. Lisäksi hän saavutti pronssia hypyssä ja sijoittui seitsemänneksi henkilökohtaisessa neliottelussa.


title: Tatjana Lysenko (voimistelija)

text: Vuonna 1991 Indianapolisin MM-kilpailuissa Lysenko voitti kultaa joukkuekilpailussa. Huhtikuussa 1992 hän saavutti Pariisissa MM-pronssia permannolla ja kuukautta myöhemmin Nantesissa EM-hopeaa eritasonojapuilla. Vuonna 1993 hän saavutti Birminghamin MM-kilpailuissa pronssia moniottelussa.


title: Esa Wahlman

text: Esa Matias Wahlman (14. tammikuuta 1941 Pori – 12. joulukuuta 2000) oli suomalainen moukarinheittäjä. Hän edusti Porin Pyrintöä, Turun Weikkoja ja Isojoenrannan Sisua.


title: Esa Wahlman

text: Wahlman saavutti moukarinheiton SM-pronssia Oulussa 1971 ja Joensuussa 1972. Hän edusti Suomea Helsingissä järjestetyssä maaottelussa vuonna 1972 sijoittuen viidenneksi. Ennätyksekseen hän heitti tuloksen 63,10 m vuonna 1972.


title: Gynandromorfi

text: Gynandromorfi on eläimen kehityshäiriö, jossa osa yksilöstä kantaa koiras ja osa naaraspuolista kromosomistoa ja vastaavia ulkoisia tuntomerkkejä. Gynandromorfit ovat tavallisimpia hyönteisillä, mutta niitä esiintyy myös äyriäisillä sekä linnuilla.


title: Gynandromorfi

text: Gynandromorfinen hyönteinen syntyy, kun kaksi siittiötä hedelmöittää kaksitumavaiheessa olevan munasolun. Tällöin yksilö alkaa muodostua soluista, joista osassa on naaraan ja osassa koiraan kromosomisto. Fenotyypissä tämä näkyy tyypillisesti bilateraalisena gynandromorfina eli eläimenä, joka jakaantuu vartalon keskiviivaa pitkin koiras- ja naaraspuolisiin osiin tai mosaiikkimaisesti, jolloin eläimessä on kromosomistoltaan eri sukupuolta olevia "paloja" Gynandromorfi voi olla myös anterio-posteriorinen, jollon eläimen etu- ja takaosa ovat eri sukupuolta.


title: Shannon Miller

text: Shannon Lee Miller (s. 10. maaliskuuta 1977 Rolla, Missouri, Yhdysvallat) on entinen yhdysvaltalainen telinevoimistelija ja olympiavoittaja. Hän voitti myös viisi henkilökohtaista maailmanmestaruutta.


title: Shannon Miller

text: Miller saavutti Barcelonan olympialaisissa 1992 viisi mitalia: hopeaa henkilökohtaisessa neliottelussa ja puomilla sekä pronssia eritasonojapuilla, permannolla ja joukkuekilpailussa. Ilman mitalia hän jäi vain hypyssä, jossa hän sijoittui kuudenneksi. Atlantan olympialaisissa 1996 Miller voitti kultaa puomilla ja joukkuekilpailussa. Henkilökohtaisessa neliottelussa ja hypyssä hän sijoittui kahdeksanneksi.


title: Shannon Miller

text: Vuonna 1991 Indianapolisin MM-kilpailuissa Miller saavutti hopeaa nojapuilla ja joukkuekilpailussa. Vuonna 1993 hän voitti Birminghamin MM-kilpailuissa kultaa moniottelussa, permannolla ja nojapuilla. Vuonna 1994 hän voitti Brisbanen MM-kilpailuissa kultaa moniottelussa ja puomilla sekä saavutti Dortmundissa MM-hopeaa joukkuekilpailussa. Vuonna 1995 hän jäi vaille henkilökohtaisia arvokisamitaleja mutta saavutti Sabaen MM-kilpailuissa pronssia joukkuekilpailussa.


title: Matthias Döschner

text: Matthias Döschner (s. 12. tammikuuta 1958 Dohna) on entinen itäsaksalainen jalkapalloilija. Hän oli pelipaikaltaan keskikenttäpelaaja.


title: Matthias Döschner

text: Döschner pelasi suurimman osan urastaan DDR-Oberligassa Dynamo Dresdenissä. Hän voitti seurassa kolmesti DDR:n mestaruuden ja neljästi cupin. Vuonna 1990 Döscher siirtyi 2. Bundesligaan Fortuna Kölniin, jossa hän pelasi yhden kauden ennen kuin lopetti uransa.


title: Matthias Döschner

text: Döschner edusti DDR:n maajoukkuetta 40 maaottelussa vuosina 1982–1989.


title: Matthias Döschner

text: Pelaajauran jälkeen Döschner on toiminut valmentajana muun muassa VfL Pirna-Copitzissa, Fortuna Magdeburgissa ja Rostocker FC:ssa.


title: Suomen kirjastoseura

text: Suomen kirjastoseura ry () on kaikille avoin kansalaisjärjestö, joka tekee työtä kirjastojen puolesta. Kirjastoseura julkaisee Kirjastolehteä, järjestää kursseja, seminaareja ja kampanjoita. Seura järjestää joka toinen vuosi kirjastoalan suurimman ammattitapahtuman, valtakunnalliset kirjastopäivät. Kirjastoja tuodaan esiin Kirjastoseuran lanseeraamana kirjastoalan PR-päivänä, Lainan päivänä 8. helmikuuta.


title: Suomen kirjastoseura

text: Kirjastoseura perustettiin vuonna 1910. Kirjastoseuran perustamiseen saakka Kansanvalistusseura toimi monella tapaa kirjastoliikkeen edistämiseksi. Seuran toiminnanjohtaja on Rauha Maarno, ja seuralla on noin 2 000 jäsentä. Toimitilat sijaitsevat Helsingin Kampissa.


title: Suomen kirjastoseura

text: Kirjastoseura perustettiin vuonna 1910. Kirjastoseuran perustamiseen saakka Kansanvalistusseura toimi kirjastoliikkeen edistämiseksi. Kirjastoseuran tehtyä pesäeron Kansanvalistusseuraan se alkoi monin tavoin vaikuttaa kirjastoaatteen edistämiseen. Toiminnassa painotettiin koulutusta, toiminnan suuntaviivoja ja kirjastokokoontumisia. Maan jakaneen sisällissodan jälkeisellä aikakaudella kirjastoalan yksi suurimmista saavutuksista oli vuoden 1928 kirjastolaki. Kirjastoseura ryhtyi järjestämään Kirjastopäiviä 1920-luvulta alkaen. Kirjastoseura liittyi IFLA:n (Kansainvälinen kirjastoseurojen liitto) jäseneksi jo varsin varhain, vuonna 1929. Myös Pohjoismaiden kanssa tehtiin tiivistä yhteistyötä.


title: Suomen kirjastoseura

text: Kirjastoseura vakiinnutti paikkansa yhteiskunnallisena ja kulttuurisena vaikuttajana Suomessa jo toisen maailmansodan alkuun mennessä. Sen merkitys kirjastoalan kouluttavana ja ammatillista profiilia nostavana tahona oli huomattava. Toinen maailmansota vaikutti luonnollisesti myös Kirjastoseuran toimintaan. Sotavuosien keskeisimmät kysymykset Seuralle olivat luovutetuilta alueilta evakuoidun väestön palveleminen, kirjojen välitys rintamalle ja Neuvostoliitolle menetettyjen alueiden kirjastoista työttömiksi jääneiden karjalaisten kirjastohoitajien työllistäminen. Sodasta huolimatta kirjastojen merkitystä ei unohdettu.


title: Suomen kirjastoseura

text: Jälleenrakennuskaudella jäsenmäärä kasvoi ja vuonna 1948 Kirjastolehti alkoi jälleen ilmestyä itsenäisenä sen jälkeen, kun 26 vuotta ilmestynyt Kirjastoseuran ja Kansanvalistusseuran yhteinen Kansanvalistus ja Kirjastolehti -niminen julkaisu lopetettiin. Jälleenrakennuskauden merkittävimpiä käänteitä kirjastoalalla oli uuden kirjastolain valmistelu. Laki astui voimaan 1962 pitkän valmistelun jälkeen. Kirjastoseura osallistui lain valmisteluun mm. antamalla lausuntoja lakiehdotuksesta. Uuden kirjastolain myötä valtionosuudet kasvoivat ja tämä lisäsi myös koulutetun henkilöstön määrää. Myös pohjoismaiseen yhteistyöhön panostettiin jälleen voimakkaasti mm. koulutusyhteistyön muodossa. Jäsenmäärä kasvoi ja Seura panosti koulutukseen ja julkaisutoimintaan.


title: Suomen kirjastoseura

text: 1980-luvulla tekniikan kehittyminen ja yleistyminen toi esiin uudenlaisen palvelutarpeen kirjastoissakin. Kirjastoseura esittikin kannanotossaan vuonna 1987 videolainauksen mahdollistamista kirjastoissa. Tämä toi mukanaan tekijänoikeuskysymykset, jotka ovat edelleenkin hyvin ajankohtaisia. Suomen kirjastoseura lanseerasi kirjastojen PR-päivän, Lainan päivän 8.2. 1984, joka on suurelle yleisölle varmasti tunnetuin Kirjastoseuran tapahtuma. Kirjastoseura oli vaikuttamassa aktiivisesti myös vuoden 1986 kirjastolain sisältöön.


title: Suomen kirjastoseura

text: 1990-luvulla kirjastoalalla keskustelua herättivät internet, kirjastopalvelujen maksullisuus ja kirjaston valtionosuudet. Kirjastoseura osallistui valtionosuuslainsäädännön uudistamisesta käytävään keskusteluun tuoden jäsentensä mielipiteet esiin, otti vuonna 1991 yhteyttä kaikkiin kansanedustajiin valtionosuusuudistuksesta ja lobbasi kirjastojen säilyttämistä koulujen kanssa samassa valtionosuusprosenttiryhmässä tuloksekkaasti. Vuonna 1995 alkoi kolmevuotinen Tiedon talo -projekti, jonka merkitys kirjastojen verkkotietouden edistäjänä oli huomattava. Kirjastoseura hallinnoi projektia ja sen puitteissa järjestettiin runsaasti koulutusta. Tarkoituksena oli madaltaa kirjastojen kynnystä liittyä internetiin. Tiedon talo -projektia esiteltiin myös kansainvälisillä foorumeilla. Projekti edisti verkkopalvelujen nopeaa leviämistä Suomen kirjastoissa. Vuonna 1998 astui voimaan uusi kirjastolaki ja Kirjastoseura otti kantaa erityisesti kirjastopalvelujen maksuttomuuteen.


title: Suomen kirjastoseura

text: 2000-luvun alussa Kirjastoseura oli mukana opetusministeriön julkaiseman Kirjastopoliittisen ohjelman suunnittelutyössä. Kirjastojen ja kirjastonhoitajien imagosta käytiin keskustelua ja tässä yhteydessä järjestettiin kirjastojen imagokampanja vuonna 2002.


title: Suomen kirjastoseura

text: Kirjastoseura huomioi internetin kasvavan merkityksen ja panosti siihen voimakkaasti. Kirjastoseura toimi aktiivisesti mediakasvatuksen saralla useine hankkeineen. Muun muassa Seuran ponnistelujen ansiosta vuoden 2007 hallitusohjelmassa korostettiin kirjastojen roolia lähipalveluna ja kansalaisten oppimisen, tietohuollon ja kulttuurin monipalvelujärjestelmänä. Vuonna 2010 Suomen kirjastoseura juhli näyttävästi 100-vuotista taivaltaan.


title: Suomen kirjastoseura

text: Vuonna 2011 ilmestyi Kirjastoalan etiikkatyöryhmän laatima Kirjastotyön eettiset periaatteet -niminen julkaisu, joka laadittiin Suomen kirjastoseuran, Finlands svenska biblioteksföreningin ja Suomen tieteellinen kirjastoseuran toimeksiannosta. Kirjastotyön eettiset periaatteet on tarkoitettu eettiseksi ohjenuoraksi julkisissa kirjastoissa ja tietopalveluissa työskenteleville ammattilaisille. Julkaisuun on koottu eettisiä ohjeita, jotka jokaisen kirjastoammattilaisen tulisi ottaa työssään huomioon.


title: Suomen kirjastoseura

text: Vuonna 2012 Kirjastoseurassa työskenneltiin Helsingissä järjestetyn IFLA-konferenssin, kehitysyhteistyöhankkeen, kirjastoalan koulutuskentän muutosten, kuntauudistuksen, kuntavaalien ja lukuhankkeiden parissa.


title: Suomen kirjastoseura

text: Kirjastoseuralla on pitkät kansainväliset perinteet ja kansainvälisyyttä korostetaan myös Seuran strategiassa. Kirjastoseura osallistuu aktiivisesti alan kansainvälisten organisaatioiden toimintaan ja tukee kirjastoalan työntekijöiden verkostoitumista kansainvälisesti. Tavoitteena on myös tehdä Suomen kirjastolaitosta tunnetuksi maailmalla ja vastavuoroisesti tuoda maailmalta Suomeen uusia ideoita ja vaikutteita.


title: Suomen kirjastoseura

text: IFLA:n jäseneksi Kirjastoseura liittyi jo vuonna 1929. Myös pohjoismaista yhteistyötä painotettu jo alkuajoista lähtien. 1970-luvulla suhteita solmittiin myös itään. Viimeisen 25 vuoden aikana on ollut kolme toisiaan seurannutta kansainvälistä painopistealuetta. 1990-luvun alkupuolelle asti toimittiin aktiivisesti kehitysyhteistyön (Etelä-Afrikka ja Namibia) parissa, 1990-luvun puolivälin jälkeen Suomen EU-jäsenyyden myötä alettiin tehostaa eurooppalaista yhteistyötä mm. EBLIDA:n (European Bureau of Library, Information and Documentation Associations), eurooppalaisen kirjastoalan lobbausjärjestön puitteissa, ja 2000-luvulla on painotettu IFLA-yhteistyötä.


title: Suomen kirjastoseura

text: Kirjastoseura toimii kansainvälisellä kentällä Kirjastot ja Kehitys -kehitysyhteistyöhankkeessa Namibian ja Tansanian kirjastolaitosten kanssa, 2012 alkaen. Hanke päättyy 2017. Kirjastoalan maailmanlaajuinen IFLA-konferenssi järjestettiin Helsingissä 2012, Suomen kansallisen komitean varapuheenjohtajana toimi Sinikka Sipilä.


title: Suomen kirjastoseura

text: Helle Kannila toimi Kirjastoseuran puheenjohtajana 1942–1944 ja 1949–1961 sekä Kirjastolehden päätoimittajana 1921-1967. Kirjastoseuran johtokunnassa ja keskustoimikunnassa Kannila oli jäsenenä 1917–1968. Hän teki muutenkin merkittävän työn Suomen kirjastolaitoksen kehittämiseksi ja kirjoitti useita alaan liittyviä teoksia. Kannila korosti erityisesti kirjastotyöntekijöiden koulutusta ja arvostusta, ja on ollut Suomen kirjastoseuran merkittävimpiä vaikuttajia. Suomen kirjastoseuralla on ollut vuodesta 1949 lähtien Helle Kannilan nimeä kantava rahasto, josta myönnetään seuran jäsenille apurahoja kirjastoalan opintomatkoihin.


title: Suomen kirjastoseura

text: Mikko Mäkelä toimi Suomen kirjastoseuran Myyntikeskuksen johdossa. Myyntikeskuksen pääasiallisena tehtävänä alkuaikoina, 1950-luvulla, oli kirjastokorttien välitys maan kirjastoille. Myöhemmin korttien rinnalle tuli myös painotuotteita ja muita kirjastoille välttämättömiä tarvikkeita. Vuonna 1956 pääosa toiminnasta siirrettiin Mäkelän esityksestä Helsinkiin ja nimi muuttui Suomen kirjastoseuran Kirjastopalveluksi. Mäkelä jatkoi Tampereella Kirjastopalvelujen Kalustopalvelun yksikön johtamista, mutta toiminta päättyi vuonna 1959, kun Kirjastoseura halusi erottaa Kirjastopalvelun omaksi yksikökseen. Mäkelä valittiin Kirjastoseuran keskustoimikunnan jäseneksi 1948 ja toimi seurassa yli kaksikymmentä vuotta, muun muassa varapuheenjohtajana ja puheenjohtajana. Vuonna 1973 Mäkelä kutsuttiin Kirjastoseuran kunniapuheenjohtajaksi. Mäkelän mukaan on nimetty Suomen kirjastoseuran tutkimus- ja palkintorahastosta jaettava Mikko Mäkelä -palkinto, joka myönnetään kirjastoalalla tehdystä pitkäaikaisesta tai ansiokkaasta työstä.


title: Suomen kirjastoseura

text: Hilkka M. Kauppi (1921–1996) toimi Suomen kirjastoseuran osa-aikaisena toiminnanjohtajana vuosina 1961–1967, minkä jälkeen hän siirtyi kokoaikaiseksi toiminnanjohtajaksi ja toimi tehtävissä eläköitymiseensä, vuoteen 1984, asti. Kirjastoneuvoksen arvonimen Hilkka M. Kauppi sai vuonna 1980. Kirjastokentän ohella Kauppi oli kantava voima myös Minna Canthin seurassa. Hän myös toteutti haaveensa omasta kirjallisesta tuotannostaan julkaisemalla mm. Helle Kannilan elämäkerran (Helle Kannilan elämänpuut, Otava, 1976). Suomen kirjastoseura myöntää Hilkka M. Kaupin nimeä kantavan palkinnon kirjastoalalla tehdystä teosta ja työstä, joka on edistänyt kirjastoalan kehitystä ja tunnetuksi tekemistä sekä avartanut alaan liittyviä näkemyksiä.


title: Suomen kirjastoseura

text: Kirjastoseuran ylintä päätösvaltaa käyttää hallitus, johon kuuluu puheenjohtaja ja kahdeksan jäsentä. Hallituksen jäsenet valitaan seuran vuosikokouksessa ja kausi on kaksivuotinen, joskin puolet hallituksen jäsenistä vaihtuu vuorovuosittain. Vuosina 1985–2010 kaikki Kirjastoseuran puheenjohtajat ovat olleet istuvia kansanedustajia Jukka Relanderia lukuun ottamatta. Kirjastoseura on painottanut puheenjohtajavalinnoissa vaikutusvaltaa, lainsäädäntötyön ja kulttuuripolitiikan tuntemusta sekä kirjastomyönteisyyttä.


title: Suomen kirjastoseura

text: Seuraavassa listaus Kirjastoseuran puheenjohtajista:Kirjastopäivät järjestetään joka toinen vuosi ja ne ovat tärkeä keskustelu- ja tapaamisfoorumi kirjastoammattilaisille. Ensimmäinen yleinen kirjastokokous järjestettiin vuonna 1892 Kansanvalistusseuran laulu- ja soitinjuhlan yhteydessä Turussa. Seuraavat kokoukset järjestettiin 1905, 1908 ja 1919. Tästä eteenpäin vuoteen 1937 kirjastokokouksia järjestettiin joka kolmas vuosi ja toisen maailmansodan päätyttyä kirjastokokouksia alettiin järjestää säännöllisesti joka toinen vuosi. Vuonna 1975 kirjastokokouksen nimi muutettiin Kirjastopäiviksi.Vuonna 2011 seura puolusti Wikileaks-palvelua kannanotossaan. Seura korosti, että tiedon avoimuus on yhteiskunnassa tärkeää ja että ilmaisunvapautta on puolustettava.


title: Lu Li

text: Lu Li (s. 30. elokuuta 1976 Changsha, Hunan, Kiina) on entinen kiinalainen telinevoimistelija ja olympiavoittaja.


title: Lu Li

text: Pienikokoinen Lu voitti 15-vuotiaana Barcelonan 1992 olympialaisissa kultaa eritasonojapuilla saaden tuomareilta täydet kymmenen pistettä. Hänen lisäkseen vain romanialainen Lavinia Miloșovici voitti noissa kisoissa voimistelukultaa täyden kymmenen pisteen suorituksella. Lu saavutti lisäksi hopeaa puomilla. Joukkuekilpailussa hän sijoittui Kiinan joukkueessa neljänneksi ja henkilökohtaisessa moniottelussa 34:nneksi.


title: Lakaluoma (Lapua)

text: Lakaluoma sijaitsee Lapuan kaakkoisosassa ja matkaa sieltä on Lapuan keskustaan 20 kilometriä. Vanhat asiakirjamerkinnät kertovat, että Lakaluoman ensimmäinen asukas on ollut Taninkalman lautturi 1600-luvun alkupuolella. Pääosa kylän vanhimmista torpista perustettiin Haapakoskelaisten talollisten toimesta1700-luvun lopulla ja asiakirjat kertovat, että mukana oli kaksi Lakaluoma-nimistä torppaa. Tapana oli, että vanhin talon pojista perii talon ja seuraavalle pojalle annettiin torppa asuttavaksi. Muut perheen sisaruksista saivat lähteä etsimään "leipäpuuta" muualta piikana tai renkinä.


title: Lakaluoma (Lapua)

text: Perimätietona kerrotaan, että Tamppari sai nimensä Kalliokosken isännän Lakajoen Hirsikoskeen rakentamasta tamppimyllystä. Varmuutta tämän väitteen todenperäisyydestä ei arkistotietojen valossa ole. Jaakko Mäki-Fossin ameriikantienisteillään lunastama itsellinen torppa saattaa olla Fossi-nimen takana.


title: Panfu

text: Panfu on virtuaalinen maailma, joka on suunnattu 6–12-vuotiaille. Kirjauduttuaan sisään pelaajat voivat luoda oman pandansa. Tällä hahmolla he voivat chattailla, pelata Panfun saarella sijaitsevia pelejä, oppia pelaten ja ratkaista seikkailumaisia tehtäviä. Panfussa voi saada uusia ystäviä. Panfu on lopetettu joulukuussa 2015 kaikissa muissa maissa, lukuun ottamatta englantilaista ja saksalaista Panfua. Marraskuussa 2016 Panfun sivustot sammuivat pysyvästi, kehittäminen oli pysäytetty aiemmin. Vuonna 2017 Panfun fanit ovat tehneet faniprojekteja, joissa yritetään tehdä Panfu uudelleen.


title: Panfu

text: Sivuston ylläpitäjien mukaan turvallisuus on Panfun tärkein periaate. Sanafiltteri estää sopimatonta puhetta ja varoittaa pelaajia tai jopa poistaa heiltä puheoikeudet, jos sääntöjä yritetään rikkoa useasti. Lisäksi chattia valvotaan kansainvälisesti. Valvojat voivat poistaa pelaajan kokonaan, jos hän kiusaa, pyrkii urkkimaan tietoja tai rikkoo muita sääntöjä vakavasti. Lisäksi pelaajat voivat käyttää valmiiksi kirjoitettuja viestejä. Huonon käytöksen lisäksi Panfussa on kiellettyä jakaa ja kysellä yhteystietoja. Suomen Panfussa ei ole muiden yritysten mainontaa. Panfussa chattailuun on asetettu aikarajat turvallisuuden takia. Vuonna 2014 chat-toiminto poistettiin käytöstä, koska moderaattoreista oli pulaa, joka teki pelaajista surullisia ja vihaisia. Jos pelaajat yrittävät keskustella, ilmestyy ilmoitus, jossa sanotaan että chatti on suljettu. Silti pelaajat voivat käyttää valmiiksi kirjotettuja viestejä.


title: Panfu

text: Panfussa pelaaja voi liikkua hahmollaan saaren eri osissa: kaupungissa, satamassa, tulivuorella, viidakossa ja muualla. Paikkoihin on sijoitettu minipelejä, joita voi pelata osaksi yksin, osaksi yhdessä muiden kanssa. Valvotussa chatissa pelaajat voivat keskustella ja auttaa toisiaan arvoitusten ja tehtävien ratkaisemisessa. Minipeleistä pelaaja voittaa kolikoita. Kolikoilla maksullisiksi ”kultapandoiksi” liittyneet pelaajat voivat ostaa hahmolleen vaatteita ja esineitä. Puumaja on huone, jonka ”kultapandat” voivat sisustaa itse. Kaikki pelaajat voivat yrittää joka päivä saada lahjan tai nousta tasoja.


title: Panfu

text: Osa peleistä on kehitetty yhteistyössä pedagogien ja oppimiskeskusten kanssa. ”Vedenalaisessa koulussa” on erilaisia oppimispelejä, joiden avulla pelaajat voivat oppia muun muassa englantia ja matematiikkaa. Panfussa pystyy ratkomaan monenlaisia tehtäviä, ja kerran viikossa on tehtävä, jota ei pysty tekemään muulloin. Tehtäviä ovat ainakin ”Penny ja Lenny”, ”Poikani on piraatti” ja ”Taikamainen jäätimantti”.


title: Panfu

text: Panfun tekijöiltä oli myös toinen ilmainen peli Oloko, joka tarjosi samanlaista ja monipuolista toimintaa. Oloko lopetettiin vuoden 2014 toukokuun lopussa.


title: Panfu

text: Panfu on perusominaisuuksiltaan ilmainen online-peli. Tiettyjä lisäominaisuuksia voi käyttää vasta ostettuaan jäsenyyden eli "Kultapaketin". Jäsenet saavat muun muassa ostaa hahmolleen vaatteita sekä esineitä, ja he pääsevät käsiksi oppimissisältöön laajemmin.


title: Panfu

text: Kultapandat voivat sisustaa omaa Puumajaansa huonekaluilla maksamalla panfun kolikoilla eli pandakolikoilla ja ostaa myös vaatteita kuvastosta. Pandat ilman kultajäsenyyttä saavat pukea pandaansa ja sisustaa puumajaansa vain ja pelkästään kultapandapäivinä. Kultapandat saavat myös viikoittaisen lahjan, joka ilmestyy hänen majaansa.


title: Panfu

text: Lisäksi panfulla on oma blogi jonne kirjoittavat ”Max ja Ella”. Blogissa kerrotaan Panfun ajankohtaisista asioista. Huhtikuusta 2013 alkaen blogia on voinut lukea Suomessa vain englanniksi tai saksaksi.


title: Euroopanbrahmakehrääjä

text: Euroopanbrahmakehrääjä ("Acanthobrahmaea europaea") on pienellä alueella Etelä-Italiassa tavattava suurikokoinen, kirjava yöperhonen, joka kuuluu enimmäkseen trooppisilla alueilla tavattavaan brahmakehrääjien heimoon. Se on sukunsa ainoa laji.


title: Euroopanbrahmakehrääjä

text: Euroopanbrahmakehrääjä on heimonsa ainoa edustaja Euroopassa. Siipien pohjaväri on vaalean harmaanruskea ja siivissä on runsaasti tummia, aaltomaisia poikkiviivoja. Etusiiven poikki kulkee leveä, muuta siipeä ruskeampi, mustareunainen vyö, joka saattaa katkeilla. Lisäksi etusiivessä on mustanruskea etureunatäplä. kasiiven tyviosa on tummanharmaa. Lepäävä perhonen pitää siipiään ruumiin sivuilla. Siipiväli vaihtelee 60–80 mm välillä ja naaraat ovat koiraita kookkaampia. Tuntosarvet ovat sulkamaiset.


title: Euroopanbrahmakehrääjä

text: Toukka on pohjaväriltään musta ja siinä on valkoisia ja oransseja kirjailuja. Toukan takapäässä on yksi ja etupäässä neljä piikkimäistä uloketta. Se käy läpi neljä nahanluontia ja koteloituu lopulta maaperään.


title: Euroopanbrahmakehrääjä

text: Euroopanbrahmakehrääjää tavataan ainoastaan eteläisessä Italiassa, Basilicatan alueella sijaitsevan Monte Vulturen sammuneen tulivuoren ympäristössä sekä Apuliassa, Garganon niemimaan alueella. Vulturen alueella sijaitseva Grottichellen luonnonsuojelualue on perustettu brahmakehrääjän suojelemiseksi.


title: Euroopanbrahmakehrääjä

text: Perhonen lentää maalis-huhtikuussa.


title: Euroopanbrahmakehrääjä

text: Laji on relikti, joka on säilynyt elinalueellaan tertiäärikaudelta lähtien. Perhonen elää vuorenrinteiden lehtimetsissä 200–800 metrin korkeudella merenpinnasta. Se on aktiivinen muutamien tuntien ajan hämärän laskeuduttua. Täysikasvuinen perhonen ei nauti ravintoa.


title: Euroopanbrahmakehrääjä

text: Toukka syö saarneja ("Fraxinus" sp.) ja likustereita ("Ligustrum" sp.).


title: Tanhuvaaran urheiluopisto

text: Tanhuvaaran urheiluopisto on Savonlinnassa Suurijärven rannalla sijaitseva liikunta- ja koulutuskeskus. Opistoa hallinnoi Tanhuvaaran Säätiö, ja se tarjoaa liikunta-alan ammatillista koulutusta. Kilpaurheilun osalta Tanhuvaarassa on keskitytty yleisurheiluun, salibandyyn, jääurheiluun sekä kivääri- ja pistooliammuntaan. Yleisurheilussa Tanhuvaara toimii alueellisena harjoituskeskuksena.


title: Tanhuvaaran urheiluopisto

text: Opiston juuret ovat Viipurissa, jossa liikuntaopisto aloitti toimintansa 1919 kesäkautisena. Sen perustivat Helny Bergbom ja Lilli Vuorela. Opisto sijaitsi Pappilanniemessä Viipurinlahden rannalla. 1920- ja 1930-lukujen kurssit olivat ohjaaja-, voimistelu-, rytmiikka- ja kansantanssikursseja sekä leikkikenttätoimintaa lapsille. Opisto tuhoutui tulipalossa talvisodan aikana 1940.


title: Tanhuvaaran urheiluopisto

text: Toiminta alkoi uudelleen 1950 Säämingin pitäjässä, joka kuuluu nykyään Savonlinnaan. Vuonna 1967 valmistunut Pyöreä Torni -asuntola mahdollisti ympärivuotisen toiminnan. Vuonna 1972 Tanhuvaaran Liikuntaopistosta tuli Kouluhallituksen alainen urheiluopisto. Siitä pitäen toiminta ja tilat ovat laajentuneet. Rakennettuja katettuja tiloja on noin 20 000 m. Opistoalue ja opiston omistamat ulkoliikunta-alueet ovat 60 hehtaarin suuruiset.


title: Tanhuvaaran urheiluopisto

text: Sodan jälkeen, kun uudelle Tanhuvaaralle etsittiin sijoituspaikkaa, vaihtoehtoina olivat nykyinen sijoittumispaikka entisessä Säämingin pitäjässä ja toisena kalkkiviivoilla oli Taipalsaaren Konstu. Valinta kääntyi Sääminkiin. Taipalsaaren Konstuun ei 1940-luvulla päässyt maanteitse kuin Savitaipaleen kautta ja opisto haluttiin hieman enemmän itään palvelemaan Itä-Suomea.


title: Tanhuvaaran urheiluopisto

text: Tanhuvaaran toiminta on suunnattu sekä liikunnan harrastajille että ammattilaisille. Keskuksessa on yleisurheilukenttä, sisäharjoitushalli, palloiluhalli, uimahalli ja jäähalli, sisäampumaradat ja useita ulkoilureittejä.


title: Tanhuvaaran urheiluopisto

text: Urheiluopistossa voi suorittaa liikunnanohjauksen perustutkinnon (120 ov, liikuntaneuvoja, toisen asteen ammatillinen perustutkinto) sekä liikunnan ammattitutkinnon joko aikuisliikunnan tai liikunnan ja ohjelmapalvelujen osaamisalalla.


title: Tanhuvaaran urheiluopisto

text: Opistossa voi suorittaa myös lajiliittojen ohjaajatutkintoja. Ammattikoulutuksen lisäksi tanhuvaarassa järjestetään lyhyempiä kursseja sekä yhden tai kahden vuorokauden mittaisia työhyvinvointipäiviä. Tätä tukevat Tanhuvaaran ravintola-, kokous-, majoitus- ja muut palvelut.


title: Tanhuvaaran urheiluopisto

text: Etelä-Savon Urheiluakatemia on Tanhuvaaran urheiluopiston hallinnoima ja koordinoima maakunnallinen yhteistyöverkosto, joka kehittää ja tarjoaa palveluita "opiskelun ja kilpaurheilun kokonaisvaltaiseen yhdistämiseen ja tasapainottamiseen".


title: Luettelo Viron kansallispuistoista

text: Tämä on luettelo Viron kansallispuistoista. Virossa on viisi kansallispuistoa ja kymmeniä muita merkittäviä luonnonsuojelualueita.


title: Udo Schmuck

text: Udo Schmuck (s. 29. lokakuuta 1952) on saksalainen entinen jalkapalloilija ja valmentaja. Hänen pelipaikkansa oli puolustaja.


title: Udo Schmuck

text: Schmuck edusti koko uransa ajan Dynamo Dresdeniä vuosina 1972–1985. Hän voitti seurassa DDR:n mestaruuden ja cupin neljästi. Schmuck pelasi myös DDR:n maajoukkueessa seitsemän maaottelua, joissa hän teki yhden maalin.


title: Udo Schmuck

text: Pelaajauran jälkeen Schmuck ryhtyi valmentajaksi. Hän on valmentanut muun muassa FSV Zwickauta, Dynamo Dresdeniä, Bischofswerdaer FV:a, VfB Chemnitziä ja BSV 1968 Sebnitzia.


title: Udo Schmuck

text: Schmuck on naimisissa entisen pikajuoksija Evelyn Kauferin kanssa. Heidän poikansa Thomas on myös jalkapalloilija.


title: A Love Song for Bobby Long

text: A Love Song for Bobby Long (televisioesityksessä käytetty nimeä "Rakkauslaulu Bobby Longille") on vuonna 2004 ensi-iltansa saanut yhdysvaltalainen elokuva. Sen käsikirjoitus pohjautuu Ronald Everett Cappsin romaaniin "Off Magazine Street". Elokuvan pääosia näyttelivät John Travolta, Scarlett Johansson ja Gabriel Macht.


title: Luettelo Suomen yökkösistä

text: Luettelo Suomen yökköslajeista sisältää Suomesta tavatut aitoyökköset (heimo Noctuidae) ja valeyökköset (heimo Erebidae). Luettelo on järjestetty alaheimoittain mukaan ja aakkostettu suomenkielisen lajinimen mukaan. Alaheimojako ja käytetty nimistö ovat lähteen Silvonen, Top-Jensen & Fibiger (2014) mukaiset.


title: Luettelo Suomen yökkösistä

text: Osa lajeista on satunnaisia harhailijoita tai säännöllisempiä vaeltajia, joilla ei ole ympärivuotista kantaa. Niillä lajeilla, joiden Suomessa esiintyvä populaatio ei ole luokiteltu elinvoimaiseksi, mahdollinen uhanalaisuutta koskeva merkintä (RE, CR, EN, VU, NT tai DD) noudattaa Suomen kansallista uhanalaisarviointia 2010.


title: Työlki ellää

text: Työlki ellää on Timo Kiiskisen sanoittama ja säveltämä kappale, joka valittiin 30. tammikuuta 2010 Suomen edustuskappaleeksi vuoden 2010 Eurovision laulukilpailuun Osloon. Kappaleen esittää folkduo Kuunkuiskaajat.


title: Työlki ellää

text: Kappale esitettiin laulukilpailun ensimmäisessä semifinaalissa ja puhelinäänestyksessä se sijoittui kuudenneksi. Asiantuntijaraatien antamien heikompien pisteiden vuoksi kappale jäi kuitenkin finaalin ulkopuolelle vain kolmen pisteen erolla.


title: Työlki ellää

text: Kappaleesta on esitetty muitakin tulkintoja, muun muassa YouTubessa. Esimerkiksi slovakialaisen Timur-pojan tulkinnasta on tullut erityisen suosittu.


title: Zuleikha Robinson

text: Zuleikha Robinson (s. 29. kesäkuuta 1977) on brittiläinen näyttelijä, joka tunnetaan parhaiten Ilanan roolista televisiosarjassa "Lost," Gaian roolista televisiosarjassa "Rooma" ja Amaran roolista televisiosarjassa "Once Upon a Time in Wonderland". Hän on myös esiintynyt elokuvissa "Timecode" ja "Hidalgo".


title: Zuleikha Robinson

text: Zuleikhan isä on englantilainen ja äiti burmalais-intialainen. Hänen nimensä tulee patriarkka Josephin vaimon nimen mukaan islamilaisessa kulttuurissa. Hänen sisarensa on Dr. Alastair Robinson, joka työskentelee kasvitieteen alalla.


title: Luettelo FC Lahdessa pelanneista jalkapalloilijoista

text: Tämä on luettelo FC Lahdessa pelanneista jalkapalloilijoista.


title: Henrietta Ónodi

text: Henrietta Ónodi (s. 22. toukokuuta 1974 Békéscsaba, Békés, Unkari) on entinen unkarilainen telinevoimistelija. Hän on ainoa 1950-luvun jälkeen olympiakultaa voittanut unkarilainen naisvoimistelija. Hän voitti myös yhden maailmanmestaruuden ja yhden Euroopan-mestaruuden.


title: Henrietta Ónodi

text: Ónodi voitti Barcelonan 1992 olympialaisissa kultaa hypyssä ja saavutti hopeaa permannolla. Hyppykilpailun kultamitalin hän jakoi romanialaisen Lavinia Miloșovicin kanssa. Joukkuekilpailussa Ónodi sijoittui kuudenneksi ja henkilökohtaisessa neliottelussa kahdeksanneksi. Hän sijoittui karsinnassa eritasonojapuilla 12:nneksi ja puomilla 47:nneksi. Atlantan 1996 olympialaisissa hän sijoittui joukkuekilpailussa yhdeksänneksi mutta ei selviytynyt henkilökohtaisten lajien loppukilpailuihin. Karsinnassa hän sijoittui neliottelussa 76:nneksi, puomilla 36:nneksi, hypyssä 40:nneksi, permannolla 48:nneksi ja eritasonojapuilla 93:nneksi.


title: Henrietta Ónodi

text: Vuonna 1989 Ónodi voitti Brysselissä Euroopan-mestaruuden eritasonojapuilla ja saavutti pronssia permannolla. Seuraavana vuonna Ateenan EM-kilpailuissa hän saavutti pronssia moniottelussa ja permannolla. Vuonna 1991 Indianapolisin MM-kilpailuissa Ónodi saavutti hopeaa hypyssä. Vuonna 1992 Pariisissa hän voitti maailmanmestaruuden hypyssä ja saavutti hopeaa permannolla.


title: Sabae

text: Sabae () on Japanin kaupunki Honshūn saarella Chūbun tai Hokurikun alueella Fukuin prefektuurissa. Se sijaitsee sisämaassa prefektuurin pohjoisosassa Fukuin eteläpuolella Hinojoen varrella. Sabaessa on 69 152 asukasta (vuonna 2017) ja sen pinta-ala on 84,59 neliökilometriä.


title: Sabae

text: Sabae kehittyi Jōshō-jin buddhalaisen temppelin edustan asutuksena ja myöhemmin Edo-kaudella 1700-luvulta lähtien Sabaen daimiokunnan keskuksena osana Echizenin provinssia. Kaupunkioikeudet Sabae sai vuonna 1955 kuntaliitoksen myötä. Merkittäviä elinkeinoja ovat silmälasien sankojen valmistus, tekstiiliteollisuus, lakkatyöt ja uusimpana tietotekniikkateollisuus. Sabaessa tuotetaan 90 prosenttia Japanin silmälasien sangoista, ja kaupunkiin onkin avattu silmälasimuseo. Kaupungissa järjestettiin telinevoimistelun maailmanmestaruuskilpailut vuonna 1995. Sabaeta palvelevat JR Nishi-Nihonin Hokuriku-päälinja ja Fukui-rautateiden Fukubu-linja.


title: Manfred Fuchs

text: Manfred Fuchs (s. 5. huhtikuuta 1924 Zwickau, Weimarin tasavalta) on saksalainen entinen jalkapalloilija ja jalkapallovalmentaja.


title: Manfred Fuchs

text: Fuchs edusti pelaajaurallaan SG Zwickauta ja BSG Wismut Auea. Hän lopetti pääsarjauransa vuonna 1954 pelattuaan kymmenen ottelua Auen paidassa. Zwickaussa Fuchs voitti DDR-Oberligan mestaruuden vuonna 1950. Fuchs aloitti valmentamisen SC Wismut Karl-Marx-Stadtissa, josta hän siirtyi BSG Wismut Geraan vuodeksi 1957. Tämän jälkeen Fuchs toimi SC Wismut Karl-Marx-Stadt/Auessa, jossa hänet nostettiin päävalmentajaksi vuosiksi 1960–1962. Lähdettyään Auesta vuonna 1963, Fuchs toimi maan juniorimaajoukkueiden valmentajana kolmen vuoden ajan. Paluun pääsarjavalmentajaksi Fuchs teki vuonna 1966, jolloin hänestä tuli Dynamo Dresdenin päävalmentaja. Vuonna 1968 hän siirtyi BSG Sachsenring Zwickaun valmentajaksi yhden kauden ajaksi. Viimeisen kerran Fuchs toimi päävalmentajana BSG Stahl Eisenhüttenstadtissa. Elokuussa 1970 Eisenhüttenstadt jäi kiinni talousrikoksesta, jonka takia seura pudotettiin pääsarjasta kolmannelle sarjatasolle Bezirksligaan. Fuchs joutui kahdeksi vuodeksi vankilaan, jonka lisäksi neljä muuta pelaajaa vangittiin vuodeksi. Vapautumisen jälkeen Fuchs toimi alempien sarjatasojen valmentajana, mutta häneltä kiellettiin valmentaminen pääsarjatasolla.


title: São Paulon biennaali

text: São Paulon biennaali on Brasiliassa järjestettävä suuri taidenäyttely. Se järjestettiin ensimmäisen kerran vuonna 1951, ja siitä lähtien se on pidetty joka toinen vuosi. Se on toiseksi vanhin biennaali. Vanhin on Venetsian biennaali (järjestetty vuodesta 1895), joka on ollut myös São Paulon biennaalin esikuva.


title: São Paulon biennaali

text: Biennaalin perusti italialais-brasilialainen teollisuusmies Ciccillo Matarazzo (1898-1977). Vuodesta 1957, São Paulon biennaali on pidetty "Ciccillo Matarazzo" paviljongissa "Parque Ibirapuerassa". Paviljonki suunniteltiin arkkitehtien Oscar Niemeyer ja Hélio Uchôa johdolla, ja siinä on näyttelytilaa 30 000 m². São Paulon biennaali esittelee sekä brasilialaista että kansainvälistä taidetta, ja sitä pidetään yhtenä maan tärkeimmistä taidenäyttelyistä.


title: São Paulon biennaali

text: Sen alkuperäisenä tavoitteena oli tehdä länsimaisesta nykytaiteesta tunnettua Brasiliassa, helpottaa sen pääsyä muihin Brasilian metropoleihin, ja vahvistaa São Paulon asemaa kansainvälisenä taidekeskuksena. Luonnollisesti sen tarkoituksena on tuoda myös brasilialaista taidetta lähemmäksi ulkomaisia vieraita.


title: São Paulon biennaali

text: Venetsialaisen mallin mukaan, São Paulo isännöi kansallisia esityksiä sekä kansainvälisiä näyttelyitä, jotka järjestetään kiertävän pääintendentin johdolla.


title: São Paulon biennaali

text: Taidenäyttelyn lisäksi vuodesta 1973, on biennaalissa järjestetty myös kansainvälinen arkkitehtuuri- ja muotoilunäyttely.


title: Taylor Hall

text: Taylor Strba Hall (s. 14. marraskuuta 1991 Calgary, Alberta) on kanadalainen jääkiekkoilija, joka pelaa NHL-joukkue New Jersey Devilsissä. Vasempana laitahyökkääjänä pelaavan Hallin vahvuutena pidetään erityisesti räjähtävää nopeutta ja luisteluvoimaa. Hän on maailmanmestari vuosilta 2015 ja 2016.


title: Taylor Hall

text: Edmonton Oilers varasi Hallin vuoden .


title: Taylor Hall

text: Hall aloitti jääkiekon 5-vuotiaana kotikaupungissaan Calgaryssä, kun hänen isänsä rakensi takapihalle jääkiekkokaukalon. Hänen perheensä muutti vuonna 2005 Ontarion Kingstoniin. Hall varattiin OHL-joukkue Windsor Spitfiresiin toisena Ryan O'Reillyn jälkeen vuonna 2007. Hän pelasi OHL:ssä hienon tulokaskauden 2007–2008. Hall teki runkosarjan 63 ottelussa tehot 45+39=84 ja oli liigan neljänneksi paras maalintekijä Saginaw Spiritin Ryan McDonoughin kanssa. Hän voitti tulokkaiden maalipörssin ja valittiin OHL:n vuoden tulokkaaksi palkiten Emms Family Awardilla. Hall voitti myös OHL:n +/– -tilaston lukemalla +40, valittiin koko CHL:n vuoden tulokkaaksi.


title: Taylor Hall

text: Kaudella 2008–2009 Hall oli OHL:n pistepörssin kuudes tehoilla 38+52=90. Hänet valittiin liigan ensimmäiseen tähdistökentälliseen. Hall voitti kevään 2009 pudotuspelien piste- ja maalipörssin tehoilla 16+20=36 sekä valittiin niiden arvokkaimmaksi pelaajaksi palkiten Wayne Gretzky 99 Awardilla. Windsor Spitfires voitti OHL:n mestaruuden ja CHL:n mestaruuden, Memorial Cupin. Hall palkittiin Memorial Cup -turnauksen arvokkaimpana pelaajana Stafford Smythe Trophyllä ja valittiin tähdistökentälliseen. Kesällä venäläisjoukkue Ak Bars Kazan varasi Hallin KHL:n varaustilaisuudessa numerolla #89.


title: Taylor Hall

text: Hallin kausi 2009–2010 päättyi jälleen Spitfiresin mestaruuteen ja toiseen peräkkäiseen Memorial Cupiin. Hall jakoi OHL:n pistepörssivoiton sekä Eddie Powers Trophyn Tyler Seguinin kanssa molempien tehdessä 106 pistettä. Seguin varattiin NHL:n varaustilaisuuden 2010 toisena pelaajana. Hall voitti myös OHL:n syöttöpörssin 66 syötöllään, OHL:n pudotuspelien pistepörssin tehoilla 17+18=35, hän pelasi OHL:n tähdistöottelussa sekä valittiin liigan ensimmäiseen tähdistökentälliseen. Hall oli CHL:n Memorial Cup -turnauksen paras pistemies tehoilla 5+4=9 ja hänet valittiin jälleen arvokkaimmaksi pelaajaksi sekä tähdistökentälliseen.


title: Taylor Hall

text:
Heinäkuussa 2010 Hall teki kolmivuotisen tulokassopimuksen Edmonton Oilersin kanssa.
Taylor Hall teki uransa ensimmäisen hattutempun hänen 59:ssä ottelussaan 19. helmikuuta 2011 Atlanta Thrashersia vastaan. Hall pelasi hyvää tulokaskautta NHL:ssä, mutta hänen kautensa päättyi jo 3. maaliskuuta 2011, kun Hallin nilkka vääntyi hänen tapellessa Columbus Blue Jacketsin Derek Dorsettin kanssa. Hall ehti tehdä runkosarjassa 65 ottelussa tehot 22+20=42, joilla hän johti ennen loukkaantumistaan Oilersin sisäistä maalipörssiä sekä sisäistä pistepörssiä Aleš Hemskýn kanssa. Tulokkaiden pistepörssissä Hall oli kolmantena Carolina Hurricanesin Jeff Skinnerin ja San Jose Sharksin Logan Couturen jälkeen.


title: Taylor Hall

text: Työsulun johdosta vain 48-ottelun pituisella NHL-kaudella 2012–2013 Taylor Hall sijoittui pistepörssin yhdeksänneksi pelaajaksi tehden 45:ssä runkosarjaottelussa 50 tehopistettä. Kaudella 2013–2014 hän sijoittui runkosarjan pistepörssissä seitsemänneksi tehtyään 75 ottelussa 80 tehopistettä.


title: Taylor Hall

text: Kesäkuussa 2016 Oilers kauppasi Hallin New Jersey Devilsiin vaihdossa Adam Larssoniin. Taylor Hall palkittiin kaudella 2017-2018 koko NHL:n arvokkaimpana pelaajana Hart Memorial Trophy -palkinnolla. Hän sijoittui runkosarjan pistepörssin kuudenneksi tehoilla 39+54=93.


title: Taylor Hall

text: Hall kuului maailmanmestaruuden voittaneeseen Kanadan joukkueeseen Tšekissä 2015. Hän teki kilpailuissa seitsemän maalia ja antoi viisi maalisyöttöä ja hänet nimettiin kisojen All Stars -kentälliseen. Hän voitti maailmanmestaruuden myös Venäjällä 2016. Hän teki turnauksessa kuusi maalia ja antoi kolme maalisyöttöä.


title: Taylor Hall

text: Hall voitti alle 20-vuotiaiden MM-hopeaa 2010. Hän oli tehoilla 6+6=12 Kanadan toiseksi paras pistemies Jordan Eberlen jälkeen ja koko turnauksen kolmanneksi paras pistemies Yhdysvaltain Jerry D'Amigon ja joukkuetoverinsa Alex Pietrangelon kanssa.


title: Taylor Hall

text: Vuonna 2008 Hall pelasi alle 18-vuotiaiden MM-kilpailuissa ja voitti Kanadalle kultaa. Hän oli tehoilla 4+5=9 Kanadan kolmanneksi paras pistemies ja kisojen viidenneksi paras pistemies Venäjän Nikita Filatovin kanssa. Hän voitti samana vuonna myös alle 17-vuotiaiden maailmanmestaruuden.


title: Taylor Hall

text: Hallin isä on entinen kanadalaisen jalkapallon pelaaja ja rattikelkkailija Steve Hall. Steve valittiin Kanadan kelkkailujoukkueeseen Calgaryn talviolympialaisiin 1988, mutta joutui jättämään ne väliin selkävamman takia. Taylor Hall on puolestaan käyttänyt kelkkaa jääkiekon harjoittelemiseen. NHL:ssä on pelannut myös aiemmin Taylor Hall (s. 1964). Täyskaima edusti urallaan Vancouver Canucksia ja oli joukkueen kuudennen kierroksen varaus vuodelta .


title: Taylor Hall

text: Tammikuussa 2012 Hall teki 48 miljoonan dollarin arvoisen seitsenvuotisen jatkosopimuksen Oilersin kanssa.


title: Reborn-nukke

text: Reborn-nukke on nukke, joka jäljittelee realistisesti vastasyntynyttä vauvaa. Nuket tehdään käsityönä muokkaamalla vanhoja teollisesti valmistettuja nukkeja, joista käytetään raajat, pää ja kaulakappale. Tehdasmaalit poistetaan ja nukke väritetään uudelleen. Nuken vartalo tehdään kankaasta ja tasapainotetaan esimerkiksi lasimurskalla. Muovisilmät vaihdetaan elävämpiin, kuten lasisilmiin. Hiukset, jotka voivat olla aitoja hiuksia tai esimerkiksi mohairia, istutetaan yksi kerrallaan neulan avulla.


title: Reborn-nukke

text: Reborn-nukkejen tekeminen, jota harrastavat lähinnä aikuiset, on saanut alkunsa Yhdysvalloissa. Nukkeja käytetään myös opetuksessa sekä elokuvissa ja TV-sarjoissa korvaamassa oikeita vauvoja.


title: Reborn-nukke

text: Suomessa on noin 30 reborn-nukkeharrastajaa.


title: Gschwandt

text: Gschwandt on yli kahden tuhannen asukkaan kunta Ylä-Itävallassa. Se sijaitsee nelisen kilometriä Gmundenista koilliseen. Kunnan kokonaispinta-alasta 18 % on metsää ja 70,7 % maatalouskäytössä. Gschwandtin asukasluku lisääntyi vuodesta 1939 vuoteen 1991, minkä jälkeen se on pysynyt samana.